Ermaeziadeg - Howling Pixel\nAn Ermaeziadeg (Chemot (שְׁמוֹת) en hebreeg), a vez graet eus eil levr ar Bibl hag an Testamant Kozh, hag a zo anvet Exodus e latin. Ennañ eo kontet istor an Hebreed o vont kuit eus Egipt, o treuziñ ar Mor Ruz, renet gant Moizez, o vont dre Gouelec'h ar Sinai, ma resevas Moizez an Dek Gourc'hemenn war ar Menez Sinai, war o hent da vetek an Douar Prometet.\n"Treuziñ ar Mor Ruz", gant Nicolas Poussin.\nAnn Eksod, e Bibl ar Gonideg e 1866.\nAr belaruseg (беларуская мова, byelaruskaya mova) zo ur yezh eus skourr yezhoù slavek ar reter. Er strollad-se emañ ivez ar rusianeg hag an ukraineg. Unan eus yezhoù ofisiel Belarus eo, gant ar rusianeg, ha komzet e vez ivez e Polonia (e Podlazia) (40.000 den bennak), en Ukraina (e-lec'h m'eo anzavet) (55.000 yezher bennak), e Rusia (316.000 yezher) hag en un toullad broioù all gant Belarused divroet pe o diskennidi. Gwechall e veze kaoz eus "bielorusianeg", diwar e anv rusianek.\nSkrivet e vez gant ul lizherenneg kirillek diazezet e penn-kentañ an XXvet kantved.\nHervez gouarnamant Belarus (2009) ne vefe nemet 11,9% eus an dud oc'h ober gant ar yezh er gêr, 29,4% a ouife komz, lenn ha skrivañ, ha 52,5% a ouife komz ha lenn, ha 10% eus tud ar vro ne ouifent ket ar yezh. Dav eo gouzout evelkent n'eo tamm tomm ebet ar renad a zo bremañ e Belarus ouzh ar yezh, gwelet evel ur yezh warlerc'hiet ha diwar ar maez.\nAr c'hoarioù arc'hant a vez graet eus ar fed da bariañ arc'hant pe un danvez ker war un darvoud (redadegoù, krogadoù sport, dilennadegoù...) douetus ar pal o vezañ da c'hounez muioc'h a arc'hant pe a zanvez ker evit an hini lakaet en arvar.\nAn Dek Gourc'hemenn (hebraeg עֲשֶׂרֶת הַדִּבְּרוֹת , asereth ha-dibroth, "an Dek Komz") zo ul listennad urzhioù a zo e Testamant Kozh ar Bibl, levr nevet ar Yuzevien hag ar Gristenien.\nHervez an hengoun e vijent bet degemeret gant Moizez war Menez Sinai.\nGourc'hemennoù Doue a reer anezho ivez er skridoù brezhonek..\nSantel eo abalamour ma'z eo eno emañ gwrizioù istorel an teir relijion undoueek, yuzeviezh, kristeniezh, islam.\nBrezelioù ar Groaz a voe graet war-zigarez "dieubiñ" an Douar Santel diouzh "yev an Islam".\nElesbed zo un anv-badez brezhonek, deuet diwar an anv gallek Elisabeth, a orin hebreek, a zo bet brudet bras e Kornogeuropa dre ar Bibl, peogwir e oa anv mamm Yann ar Badezour. Ar stumm Elizabed a gaver e troidigezhioù an Aviel gant Maodez Glanndour, gant « Kenvreuriez ar Brezoneg », gant Pêr Guichou. Kar d'an anv Elesbed eo an anv Izabel.\nElim (אֵילִם, ’êlim en hebraeg) a oa unan eus kamplec'hioù an Hebreed goude an Ermaeziadeg eus Henegipt. Meneget eo en Ermaeziadeg 15.27, hag e Levr an Niveroù 33.9, evel ul lec'h ma oa daouzek puñs ha dek palmezenn ha tri-ugent," hag eno "e kampjont tost d'an dour".\nGinivelezh (eus ar verb genel) a zo ur ger hag a vez implijet dreist-holl da ober anv eus gouel Nedeleg el liderezh kristen.\nSetu amañ petra a zisklêr ar pennlider e penn-kentañ noz-veilh ar Pellgent, da ginnig ar Gouel a-bouez-se d'ar Gristenion, an eil goude hini Pask:\n«Kantvedoù hir goude krouidigezh ar bed, pa grouas Doue, er penn-kentañ, an neñv hag an douar,\nPell amzer goude al Liñvadenn-veur,\nOuzhpenn daou vil bloaz goude ganedigezh Abraham,\nHogos pemzek kant vloaz goude Moizez,\nhag ermaeziadeg Pobl Israel eus Bro an Ejipt,\nWar-dro mil bloaz goude tronedigezh ar roue David,\nEr pemzekvet bloavezh ha tri-ugent diougan Daniel,\nEr pevarzekvet olimpiadenn ha nav-ugent hag er seizh kant eizhvet bloavezh hag hanter-kant eus savedigezh Roma,\nEr bloaz daou ha daou-ugent an impalaer Octavius Augustus,\nE-doug c'hwec'hvet oadvezh ar bed douarel,\nAr bed holl o vezañ e peoc'h,\nDoue peurbad ha Mab an Tad peurbad,\nmennet da santelaat ar bed dre e Zonedigezh trugarezus,\ngoude bezañ bet engehentet dre ar Spered Santel,\na zo bet ganet e Betlehem Bro-Youda\neus ar Werc'hez Vari\ndoue graet den.\nSetu ginivelezh hon Aotrou Jezuz Krist hervez ar c'hig.»Merkañ a ra eta ar C'hinivelezh darvoud meur an Enkorfidigezh evit ar Gristenion.\nKastiz ar marv a reer eus ur c'hastiz lezennel a aotren ur Stad da lazhañ un den a zo bet anzavet da gablus hag unan da nebeutañ eus an torfedoù a zo anvet "mervel" gant gwir ar Stad da vare ar barn. Gant ul lez-varn stadel e vez embannet ar varnedigezh, goude ur prosez ma vez difennet an den tamallet gant un alvokad(ez) pe veur a hini ; gant kargidi e vez kaset al lazh hervez un argerzh bet termenet dre lezenn.\nE ken degouezh ma vije lazhet an den hep doujañ d'al lezennoù e teu al lazh da vezañ un torfed all, dre zial, dre justis prevez pe dre abeg pe abeg, hag al lazher(ez) a rank bezañ barnet ivez gant ar Stad.\nLies abegoù zo evit kastiz ar marv er Stadoù o deus e viret en o gwir : muntr, spierezh (da geñver ar Stad), trubarderezh (da geñver ar Stad), heñvelreviadezh, avoultriezh, renavierezh, nevid tud, goubrenadur politikel. A-wezhioù e vez kastiz ar marv implijet da venveg politikel a-benn reiñ ur skouer d'ar boblañs : e 2007, e Korea an Norzh, e voe lazhet un den dirak 15 000 a dud abalamour m'en devoa pellgomzet d'an estrenvro. Koulz en egor hag en amzer e kemm ar sell a bar an dud, ar c'hevredigezhioù hag ar sevenadurioù war kastiz ar marv. Paot e oa er bed a-bezh gwezhall , stourmet e voe outañ e-kerzh Kantved ar Sklêrijenn, raloc'h-ralañ eo abaoe eil darn an XXvet kantved. Koulz muntrerien hag enebidi politikel o deus e c'houzañvet.\nD'an 18 a viz Gwengolo 2012 e oa 100 bro ma oa torr kastiz ar marv dre lezenn ; 7 bro o devoa e dorret dre lezenn evit an torfedoù boutin ; 42 vro o devoa miret kastiz ar marv hep bezañ e lakaet e pleustr e-pad dek vloaz da nebeutañ ; 5 bro o devoa goursezet al lazhoù ; 44 o devoa miret kastiz ar marv hag e lakaet e pleustr e-kerzh an dek bloavezh tremenet. Tremen 5 000 den a c'houzañvas kastiz ar marv e 2011 e 19 bro..\nAnzavet eo kastiz ar marv gant an ensavadurioù etrebroadel, daoust ma sav eneptañ an darn vuiañ anezho. Berzet eo kastiz ar marv er pep niverusañ eus ar Stadoù, met ur bihanniver int e-keñver poblañs ar bed, p'emañ 60% eus an dud o vevañ e broioù ma vez lazhet tud a-berzh ar Stad. Holl izili Unvaniezh Europa o deus he dilezet abaoe krouidigezh Karta Unvaniezh Europa ar Gwirioù-diazez, d'an 2 a viz Here 2000 ; ne vez mui sevenet en Europa dre vras, war-bouez e Bielorusia.\nD'an 18 a viz Kerzu 2007 e voe embannet gant Aozadur ar Broadoù Unanet (ABU) an disentez 62/149 evit goulenn ma vije goursezet al lazhoù ; eizh ezel eus an ABU a-douez an dek Stad poblekañ o devoa mouezhiet a-enep, India, Indonezia, Republik Pobl Sina ha Stadoù-Unanet Amerika en o zouez.\nRannet e vez e teir lodenn peurliesañ rak evitañ da vezañ dindan anv un den hepken, Yeshaia, n'eo ket un oberenn unpezh.\nSklaer eo ez eus anv el levr eus prantadoù disheñvel-kaer, eus skrivagnerien disheñvel mat o stumm ; ha kement-se en un doare ken mesket ma ranker soñjal n'eo ket bet dastumet an holl bezhioù-se gant an hevelep hini, na kenstrollet gant un den e-unan. Gwall gemmesk avat a seblant bezañ e lodennoù zo. Setu ar pezh a skriv Maodez Glanndour : " Krediñ a reer en em gaver dirak labour ur skol brofedek ; hini Izaia; o'n em astenn war gantvedoù, o terc'hel gant mennadoù hag esperañs ar profed kentañ-se, en ur virout gant aked, dre 'n eñvor pe dre skrid, an diouganoù bet savet gantañ pe ganto, an diskibien o-unan, a-hed an amzer. Aes a-walc'h eo dispartiañ e Levr Izaia teir lodenn vras."\nN'heller ket lavarout gant piv eo bet kenstrollet an holl hengoun profedek-se, en ur gregiñ gant Yeshaia kentañ (VIIIvet kantved KJK) da vont betek goude na harlu (Vvet kantved KJK). N'heller ket spisaat ar c'houlz m'eo bet roet d'al levr an taol-stumm diwezhañ zoken. Da varn diouzh an troidigezhioù kozh, diouzh an dornskridoù bet kavet e Qumrân , e seblant al levr bezañ un dra peurechu abred a-walc'h goude an harlu. Mont a ra al lodenn gentañ eus ar pennad 1 betek ar pennad 39. Kavout a reer enni diouganoù Yeshaia e-unan , gant da echuiñ dielloù diwar e benn , met hep renkadur resis ebet. Anat eo ez eus en o zouez pezhioù all eus prantadoù hag oberourien disheñvel, hiniennoù zoken o vezañ eus an amzervezh goude an harlu. Setu ar pezh a skriv Maodez Glanndour a-zivout al lodenn-se : " Kregiñ a ra levr Izaia gant klemmadennoù Doue diwar-ben e bobl. Eus un tu, setu taolenn pec'hedoù Jeruzalem, fallagriezh ar re binvidik, kammdroioù an dud e karg, ar pompadoù, an direizhderioù a bep seurt ; hag eus un tu all, ur soñj don eus meurded Doue, eñ an hini santel, ar galloudeg , an hini n'eus nemetañ a ve mestr ar bed ha krouer pe tra. Gortoz a ra Izaia kastiz ar re gablus, rak n'hell ket Doue gouzañv e vefe disprizet da viken na nac'het e wirioù. Met war un dro, sed amañ profed ar fiziañs : rak an Doue santel a zo doue an drugarez, a oar gant ur restad, un toullad hepken a dud fidel, adsevel en e c'halloud ar rivinoù. [...] Gant se, muioc'h eget profed ar feiz eo Izaia profed an esperañs. Diouganañ a ra trec'h doue war an droug [...]. Met profed an esperañs eo dreist-holl gant e ziouganoù diwar-benn ar Mesiaz. Evel gant Mika, ar Mesiaz evitañ a zo ur roue eus lignez David, a lakaio da en ar peoc'h, ar justis peurvat, an hini a zesko d'an dud an doujañs-Doue hag ar santelezh."An eil lodenn a zo anezhi ar pennadoù 40-55. Anvet e vez Levr Frealzidigezh Israel diouzh komzoù kentañ ar pennad 40. Lavaret e vez ivez an Eil Yeshaia . Met touellus eo kement-mañ rak meur a oberour a gaver amañ adarre. Netra urzhiet sklaer. An dastumad a seblant dre vras bezañ eus amzer an harlu war e fin..\n" Tost emañ an distro. Un ermaeziadeg nevez e vo, ken burzhudus hag an hini gentañ. Bremañ emañ koulz ar frealzidigezh, ar pardon a-berzh Doue, ur gevredelezh nevez gantañ(...]. Kemennadur a levenez displeget en ur stumm aes ha splann. [...], Ret eo diforc'hañ diouzh ar re all ar pevar diougan a reer anezho Barzhonegoù ar Servijer (42, 1-7 ; 49, 1-9b ; 50, 4-9a ; 52, 13 ; 53, 12). Heñvel maz int kenetrezo ez int disheñvel-mat diouzh ar peurrest eus lodenn-se Izaia. Amañ ez eus ano eus ur servijere da Yahve , karget eus ur gefidi speredel e-keñver Israël hag ar broadoù, a vo enebet outañ, hag a yelo betek reiñ e vuhez evit silvidigezh an dud : met Yahve e-unan eo a n hini a rento glor dezhañ. " Gwelet eo bet gant ar gristenien ar servijer-se evel ur rakskeudenn eus ar C'hrist.\n"Emaomp goude an Harlu ; graet eo an distro e Palestina ; nemet ne respont ket bepred an darvoudoù d'an esperañsoù a-wechall. Emaomp e-kreiz ar c'herse hag an diskonfort ; arroudoù e-leizh a zo tamalloù enep ar renerien, an idolouriezh, an direlijion , ar mac'homerezh en-keñver ar re baour. N'eus ket koulskoude da zigalonekaat : bras e vo gloar ar Jeruzalem da zont mennet gant Doue [...]."\nLevr ar Furnez\nLevr ar Furnez zo unan eus levrioù eilkanonel an Testamant Kentañ. Ne gaver anezhañ nemet e Bibl ar Seikont hag er Bibl katolik eta.\nBet eo bet skrivet al levr er c'hantved diwezhañ KJK, war-dro ar bloaz 50 gant ur Yuzev o chom en Egipt, moarvat en Aleksandria. Skrivet eo bet e gresianeg hag anavezet mat eo ar yezh-se gant an oberour.\nAnvet eo bet "Furnez Salaun" e Bibl ar Seikont. Boaziet oa furien Israel da lakaat war anv ar roue brudet an holl skridoù a furnez (da skouer ar C'hrennlavarioù, Levr ar Prezeger).\nDiskouez ar a ar mennozhioù hag ar geriadur en deus an oberour un anaoudegezh resis eus al lennegezh hag ar sevenadur gresianek. Mirout a ra ur garantez divrall evit feiz hag hengounioù Israel hep ober fae evit-se war ar pezh a zo talvoudus en-dro dezhañ.\n- Ar pennadoù 1-6 a ziskouez tonkadur an den hervez Doue : disheñvel-mik eo hent ar re fur diouzh hini ar re fallakr. N'eus netra da c'hortoz evit ar vuhez da zont , nemet ha heuliet e vee bremañ hent ar furnez.\n- Ar pennadoù 7-9 ha zispeg petra eo ar Furnez.\n-Ar pennadoù 10-19, diazezet war darvoud an Ermaeziadeg a ziskouez pegen dibar eo Furnez Israel a zo el Lezenn roet dezhañ gant Doue. Ur sklêrijenn eo evit ar pobloù. Mennozh ur vuhez da zont evit ar re just ha zoken hini dasorc'hidigezh ar c'horfoù a gaver el levr.\nAr Menez Horeb eo ar menez ma vije bet roet an Dek Gourc'hemenn gant Doue d'ar profed Moizez, hervez a gonter en Testamant Kozh (Ermaeziadeg, III, 1 ha Rouaned I, XIX, 8).\nHervez Levr an Ermaeziadeg (Er.) ez eo Midyan ar vro ma tec'has Moshe goude bezañ lazhet un Egiptad hag a skoe gant un Hebread (Er. 2,15).\nKoazezet e oa e-kichen ur puñs pa zeuas merc'hed Reouel — hag eñ beleg Midyan — da gerc'hat dour. Argaset e voe ar merc'hed gant mêsaerien ha sikouret gant Moshe.\nKontañ a reas ar merc'hed an afer d'o zad. Setu ar pezh a lenner en Tanac'h (Er 2 20-22) :\nHag e lavaras d'e verc'hed : "Pelec'h emañ ? Perak hoc'h eus lezet an den-se ? Galvit anezhañ ma tebro bara." Hag ez asantas Moshe da chom gant an den, a roas Zipora e verc'h da v/Moshe. Ha houmañ a c'hanas ur mab, hag eñ a c'halvas e anv Gershon, rak, emezañ, "Ostiziad on bet e bro estren."\nAr Pentateuc'h, pe Al Lezenn, pe Tora ar Yuzevien, eo anv pemp levr kentañ ar Bibl : Geneliezh ; Ermaeziadeg ; Leviegezh ; Niveroù hag Adlezenn.\nAn droidigezh diwezhañ bet graet e brezhoneg diwar an hebreeg eo hini Pêr ar Gall ha Job Lec'hvien, embannet e 1981 gant An Tour-Tan.\nRoma Eterna zo ur romant saoznek gant ar romantour stadunanat Robert Silverberg e 2003, anezhañ un ukroniezh diwar-benn an impalaeriezh roman hag a bad betek hon amzer. Savet eo diwar dek danevell ha c'hwec'h anezho a oa bet embannet da gentañ en Asimov's Science Fiction, etre 1989 ha 2003.\nDre ma’z eus bet savet sinagogennoù en ur bern broioù disheñvel ha da vareoù diseurt, n’eo ket unvan o savouriezh. E diabarzh pep sinagogenn e kaver peurliesañ ur sal vras evit pediñ ha salioù all miret evit ar studi (בית מדרש Beyt midrash, ti ar studi). Pediñ a-gevret a vez graet gant ar Yuzevien er sinagogennoù : teir gwech bemdez e ranker pediñ er relijion-se.\nEn un armel anvet Arc'h santel e vez lakaet an Torah, levr santel ar Yuzevien. En e sav dirak un daol anvet « bimah » e vez ar rabin (ar beleg) o lenn an Torah d’ar feizidi bodet er sinagogenn.\nAn Torah (hebraeg: תורה) a vez graet eus pemp levr Moizez:\nBerechit (hebraeg: בְּרֵאשִׁית), Genesis (gresianeg-latin) pe Geneliezh (brezhoneg)\nChemot (שְׁמוֹת), Exodus (latin) pe Ermaeziadeg\nWa-yikra (וַיִּקְרָ), Leviticus (latin) pe Leviegezh\nBe-midbar (בְּמִדְבַּר), Numeri (latin) pe Niveroù\nHa-devarim (הַדְּבָרִים), Deuteronomion (gresianeg-latin) pe AdlezennSellet e vez ouzh an Torah evel ul levr santel e meur a relijion: er yuzevegezh ez eo lodenn bennañ an Tanac'h, er Gristeniezh ez eo un darn eus an Testamant Kozh, hag er samaritanegezh e vez sellet outañ evel al levr santel nemetañ.


Le Curé nantais - Wikipedia\nLe Curé Nantais a vez lavaret eus ur fourmaj laezh saout breizhat, graet e Pornizh, e Bro-Naoned. E gwirionez ez eus daou seurt fourmaj: unan bras kelc'hiek anvet Fromage du Curé hag unan bihanoc'h ha karrezek anvet Le Curé Nantais.\nGraet eo gant laezh saout kriz fresk (goroet pe diouzh ar beure en-eeun, pe en derc'hent d'abardaez) eus c'hwec'h mereuri eus Bro-Raez. En 2009 e veze implijet 7 000 litrad laezh bemdez d'ober Curé Nantais.\nAdtapet diwar « https://br.wikipedia.org/w/index.php?title=Le_Curé_nantais&oldid=1847789 »


Cwmaman (Rhondda Cynon Taf) - Wikipedia\nCwmaman (Rhondda Cynon Taf)\nCwmaman (distaget [kʊmˈaman] e kembraeg) zo ur gêriadenn e kreisteiz Kembre, nepell diouzh Aberdâr. E distrig Rhondda Cynon Taf emañ, e traoñienn ar stêr Aman. Kreskiñ a reas ar gêriadenn en XIXvet kantved, gant labour ar mengleuzioù glaou ; bremañ avat int bet serret holl.\nE Cwmana e krogas ar strollad rock Stereophonics da seniñ hag eus ar gêriadenn e teu tri eus e sonerien.\nAlun Lewis, barzh saoznek\nStereophonics, strollad sonerien rock\nAdtapet diwar « https://br.wikipedia.org/w/index.php?title=Cwmaman_(Rhondda_Cynon_Taf)&oldid=1737839 »\nKemmoù diwezhañ degaset d'ar bajenn-mañ d'an 31 Gen 2017, da 16:47.


Région_Bretagne - Roet ez eus bet lañs da gCOP Rannvro Breizh !\nEvel ma oa bet bodet oberourien an hin er c’hCOP 21 evit un emglev istorel etre 195 Stad, e oa bet bodet er c’hroashent-se oberourien an dour, ha re liesseurted ar vuhez, an danvez hag al lastez, an hin, evit renabliñ an traoù asambles ha klask gouzout peseurt traoù efedus zo d’ober evit ma vo graet berzh gant ar cheñchamantoù e Breizh. Ober muioc’h gant an energiezhioù nevezadus, diorren an ekonomiezh kelc’hiek, kaout dour mat adarre, gwareziñ an tachennoù naturel ha liesseurted ar vuhez er mor ha war an douar... : un tamm mat a draoù a vez graet e Breizh dija evit ar cheñchamantoù a-fet an ekologiezh hag an energiezh. Sur eo Jean-Yves Le Drian, prezidant ar Rannvro, e c’haller mont pelloc’h, hag e fell dezhañ « bodañ an holl oberourien, publik ha prevez, evit sevel ur mennad hollek ha stroll, diwar batrom ar c’hCOP 21, ha disoc’h gant promesaoù fetis ». «Tomm-tomm eo ar Vretoned ouzh o endro hag o glad », eme dThierry Burlot, ar besprezidant a zo bet fiziet karg ar c’hCOP rannvroel-se ennañ gant Jean-Yves Le Drian. « Ret eo deomp kenlabourat evit ma ne vo ket dispartiet an temoù, abalamour da vuanaat lusk ar cheñchamantoù e Breizh. » Da c’houde e vo klasket gouzout petra a zo d’ober – traoù eeun ha deuet-mat d’an holl –, ha penaos seveniñ an traoù-se. Roet ez eus bet lañs d’ar jeu : e sell emeur da sevel ur c’haier promesaoù gant kinnigoù fetis ac’hann da fin 2017, ha da aozañ un abadenn vras evit ar geodedourien a-benn fin 2018.\nEmgav e 2018 !\nKaier ar promesaoù hag abadenn evit ar geodedourien\nE Kroashent ar cheñchamantoù, goude un daol grenn evit kregiñ gant ar c’hendivizoù asambles, e oa bet ingalet an dud e-barzh c’hwec’h atalier. Eno e oant en em soñjet, kaozeet o doa diwar-benn traoù a bep seurt : an doare d’ober diouzh cheñchamant an hin, penaos lakaat ar geodedourien da gemer perzh en traoù, dedennusted an tiriadoù, ar cheñchamant ekonomikel, ar pezh a sell ouzh ar mor, an neveziñ teknologel. E fin 2017 e vo savet ur c’haier promesaoù : digor e vo d’an holl e Breizh hag ennañ e vo kinniget oberoù fetis da bep hini. Evezhiet e vo gant ur poellgor skiantel hag a vo gwarant evit an hentenn da implijout hag an disoc’hoù. E fin 2018 e vo aozet ivez un abadenn evit ar geodedourien.\nLakaat oberourien an endro da gemer perzh er jeu\nAn dud a gemere perzh e « Kroashent ar cheñchamantoù » e oa an dilennidi vreizhat hag izili ar 4 ensav bras d’en em guzuliañ evit a sell ouzh an endro e Breizh, kengadoriet gant ar Stad hag ar Rannvro : Kuzuliadeg Breizh evit ar cheñchamant energiezh, abaoe 2010 ; Kuzuliadeg Breizh evit an dour hag ar meteier dour, krouet e 2014 ; Kuzuliadeg rannvroel evit liesseurted ar vuhez, lakaet war-sav e miz Kerzu 2016 ; Kuzuliadeg an danvez (talvoudekaat al lastez), an hini a oa bet krouet da ziwezhañ d’an 20 a viz Genver er bloaz-mañ. El lusk politikel ha keodedel-se, na gaver nemet e Breizh, e labouro ar Stad a-dost gant ar Rannvro.\nFilm : asambles evit ar cheñchamantoù e Breizh !\nCheñchamantoù : Breizh war-sav ! tennet eus Rannvro Breizh diwar Vimeo.\nAn dour, an energiezh, al labour-douar, ar mor, ar saotradur... : e Breizh ez eus bet enkadennoù, gwall reuzioù ha stourmoù. En deiz hiziv ez eus ivez tud hag a gompren en traoù, tud hag en em vod, ha luskoù evit gwareziñ an endro ha mont war-zu ar cheñchamant. Labouromp asambles evit ar cheñchamantoù e Breizh.\nPevar zra bouezus : an dour, an energiezh, liesseurted ar vuhez, an danvez\nLiesseurted ar vuhez, an dour, an energiezh, an danvez : setu aze peder zachenn ma c’hall Breizh cheñch penn d’ar vazh hag ober traoù.\nNicolas Hulot : gwelet ar cheñchamantoù en un doare hollek\nNicolas Hulot oc’h ober e c’hourc’hemennoù da gCOP Breizh tennet eus Rannvro Breizh diwar Vimeo.\nPa oa bet roet lañs da gCOP Rannvro Breizh e oa bet kaset ur gemennadenn gant Nicolas Hulot d’an holl dud a oa bodet evit en em soñjal war al lusk-se ha war an traoù pouezus a sell outañ. Laouen e oa o welet Breizh prest d’ober traoù bras, ha fiziañs en deus e c’hallo Breizh gwelet ar cheñchamant ekologel en un doare hollek pa vo lakaet ar c’hCOP 21 da dalvezout er rannvro.\nPublié le Thursday, March 16, 2017


David Michael Navarro, ganet d'ar 7 a viz Even 1967, zo ur gitarour amerikan a son er strollad alternative rock Jane's Addiction hag ar strollad Camp Freddy. Sonet en deus ivez gant ar Red Hot Chili Peppers ha The Panic Channel.\n3 Dafar sonerezh\nDerou[kemmañ | kemmañ ar vammenn]\nGanet eo Navarro e Santa Monica (Kalifornia), e dud o vezañ James Raul Navarro ha Constance Colleen Hopkins. Orinoù meksikan zo gantañ dre e dad. E vamm Constance a oa kentelvez en abadenn skinwel Let's Make a Deal. Navarro oa an hini nemetañ en e familh na gomze ket Spagnoleg, en abeg ma torrdimezas e dud pa oa 7 bloaz hag e tremene lodenn vrasañ e amzer gant e vamm. Mont a reas war e studioù e Notre Dame High School e Sherman Oaks, CA. Mont a reas da heul en University High School e Los Angeles, CA.\nDrouglazhet e voe e vamm Connie Navarro gant e vignon eizh bloaz war-lerc'h an torrdimeziñ. Harzhet e voe al lazher e 1991. Da heul marv e vamm, e tistroas gant e dad.\nKargvezh[kemmañ | kemmañ ar vammenn]\nKregiñ a reas Dave Navarro da seniñ gitar da 7 vloaz goude bezañ klevet ur ganaouenn gant Jimi Hendrix. Sevel a reas e strollad kentañ, anvet South Dakota Railroad en eil derez. El lise, e savas ar strollad Dizaztre gant Stephen Perkins d'an taboulinoù ha Rico Quevedo d'an izgitar ha d'ar c'han.\n1986-1993[kemmañ | kemmañ ar vammenn]\nNavarro a embarzhas ar strollad Jane's Addiction e 1968 gant kefridi ar gitarour lead goude ma ve bet erbedet gant Perkins d'ar c'hanner Perry Farrell. Er strollad e oa kavet e memes mod Eric Avery, mignon kozh gant Navarro, d'an izgitar. Dont a reas ar strollad d'ober berzh ha brudet kenan e metou ar sonerezh alternatif. Tennder etre an dud a gasas neoazh ar strollad d'an disrann e 1991. Krouet e voe ar festival Lollapalooza gant Farrell gant ar mennoz da sevel un droiad diwezhañ evit Jane's Addiction.\nE 1993, e savas Navarro ar strollad Deconstruction gant Avery o kanañ hag o senniñ izgitar ha Michael Murphy d'an taboulinoù. Ur gantenn a zeuas e gouloù e 1994. Rick Rubin oa embarzhet er broduadur ha Gibby Haynes a sennas e-giz ur c'houviad. Ne droiadjont ket en abeg ma oa skuizh Avery goude Jane's Addiction.\n1993-Bremañ[kemmañ | kemmañ ar vammenn]\nE 1993 ez embarzhas Navarro ar Red Hot Chili Peppers. Senniñ a reas hepken war gantenn One Hot Minute. Kuitaat a reas ar strollad en Ebrel 1998 en abeg da zarempredoù fall gant Anthony Kiedis. Adalek an amzer-se e voe embarzhet e meur a raktres, raktresoù skinwel zoken, hag e kemeras perzh e adstummadur Jane 's Addiction. E 2007 e kenlabouras Navarro gant Teravision da seveniñ e film kentañ, Broken, gant Sasha Grey.\nDafar sonerezh[kemmañ | kemmañ ar vammenn]\nGant Jane's Addiction\n2006 Up From the Catacombs - The Best of (Kantenn Best-of)\nGant Red Hot Chili Peppers\nGant Nine Inch Nails\n1995 Further Down The Spiral - gitar war Piggy (Nothing Can Stop Me Now)\nGant Glenn Hughes\nGant The Panic Channel\nGant Guns N' Roses\nGant Gene Simmons\n2004 Firestarter Prodigy adkemeret eus Gene Simmons\nLoad kefridiel E saozneg\nDave Navarro is God Load fan (e saozneg)\nAtersadenn aDave Navarro e Genver 2008 E saozneg\nDave Navarro war maniaTV.com E saozneg\nGitarioù Dave Navarro Luc'hskeudennoù\nGitarioù PRS Gitar sinet Dave Navarro\nAtersadenn digant metal sanaz E saozneg\nAdtapet diwar « https://br.wikipedia.org/w/index.php?title=Dave_Navarro&oldid=1509197 »\nKemmoù diwezhañ degaset d'ar bajenn-mañ d'an 25 Mae 2013, da 20:17.


Ac-Cent-Tchu-Ate the Positive zo ur ganaouenn saoznek eus SUA, savet an ton anezhi gant ar sonaozer Harold Arlen (1905-1986) hag ar c'homzoù gant ar pozier Johnny Mercer (1909-1976). Embannet e voe e 1944 ha priziet gant ur Grammy Hall of Fame Award.\nTennañ a ra ar ganaouenn d'ur brezegenn, ma lavarer e c'haller bezañ eürus ma vezer gwellwelus, .\nD'ar 4 a viz Here 1944 e voe enrollet gant Mercer ha The Pied Pipers gant strollad sonerien Paul Weston. Gant Capitol Records e voe embannet. D'ar 4 a viz Genver 1945 e voe tizhet renkadur Billboard magazine ganti, ma chomas e-pad 13 sizhunvezh ha ma pignas betek an eil renk.\nMeur a ganer en deus he c'hanet :\nBing Crosby ha The Andrews Sisters, d'an 8 a viz Kerzu 1944, embann gant Decca Records. D'ar 25 a viz Genver 1945 e tizhas renkadur Billboard magazine, ma chomas e-pad 9 sizhunvezh ha ma tizhas an eil renk\nKay Kyser ha Dolly Mitchell hag un triad kanerien, d'an 21 a viz Kerzu 1944, embann gant Columbia\nArtie Shaw, embann gant RCA Victor Records. D'ar 25 a viz Genver 1945 e tizhas renkadur Billboard magazine, ma chomas e-pad 5 sizhunvezh, ha ma pignas betek ar 5vet renkposition\nJohnny Green, d'ar 6 a viz Ebrel 1945, embann gant Parlophone Records\nPerry Como, d'an 19 a viz C'hwevrer 1958 hag e miz Gouere 1980 en-dro\nAretha Franklin, en he fladenn The Electrifying Aretha Franklin (Columbia Records), 1962\nSam Cooke en he fladenn Encore\nSpitfire Band, evel sonerezh an abadenn skinwel Faithville.\nPaul McCartney, en e bladenn Kisses on the bottom\nHe c'hlevout a reer er film Here Come the Waves (1944), kanet gant Bing Crosby ha Betty Hutton, kaset gant Mark Sandrich.\nKanet eo bet ivez gant Dr. John, evit ar film The Mighty Ducks (1992).\nHe c'hlevout a reer er film polis L.A. Confidential (1999), e rann diwezhañ ar stirad amerikan Quantum Leap hag er film Midnight in the Garden of Good and Evil sevenet gant Clint Eastwood.\nSonerezh pennañ ar stirad Homefront eo ivez.\n↑ John Gilliland : Pop Chronicles the 40's: The Lively Story of Pop Music in the 40's,isbn= 978-1-55935-147-8 |oclc= 31611854, Tape 1, side B.\n↑ http://www.sfradiomuseum.com/audio/ksfo/1972/Trib_Pop-Chronicles-Article-2_1972.pdf, '40s Sounds Return to Radio, 9-10-1972, Oakland Tribune, PDF\n↑ 3,0 3,1 ha3,2 Joel Whitburn : Top Pop Records 1940–1955, Record Research, 1973\n↑ http://www.homefrontondvd.com/id24.html Music of Homefront, Homefrontondvd.com\nAdtapet diwar « https://br.wikipedia.org/w/index.php?title=Ac-Cent-Tchu-Ate_the_Positive&oldid=1822146 »


En arme (1842–53)Aozañ\nErgerzhadennoù kentañ a beaj da Mekka (1851–53)Aozañ\nGoude an droiad-se e prientas Burton da vont adarre gant al letananted Speke, G. E. Herne ha William Stroyan,hag un toullad Afrikaned evel simidi. Pa oant o kampiñ e-tal Berbera, e kouezhas warne ur bagad waranle ("brezelourien")Somali ed. An arsailherien a oa un 200 anezho, a gavas d'an ofiserien. Stroyan a voe lazhet en emgann, Speke a voe prizoniet ha gloazet, unnek gwech, met tapout a reas tec'hel. Burton was impaled gant ur goaf-bann, the point entering one cheek and exiting the other. War-lerc'h ar c'hloaz-se e chomas ur pezh kleizenn a weler mat war e boltredoù. Tec'hel a reas gant an arm en e benn. Souezh ebet eta ma kavas e oa ar Somalied ur "fierce and turbulent race" Daoust da se e voe droug er pennoù-bras abalamour d'an ergerzhadenn c'hwitet, ha savet e voe ur bodad enklask, ac'h eas en-dro e-pad daou vloaz, da c'houzout ha kablus e oa Burton eus an drouziwezh. Didamallet rik e voe, met kement-se ne sikouras ket anezhañ da sevel en arme. Kontañ a ra an arsailh en e First Footsteps in East Africa (1856)..\nErgerzhout bro lennoù meur Afrika (1856–60)Aozañ\nTabutoù diwar e bennAozañ\nAdtapet diwar « https://br.wikipedia.org/w/index.php?title=Richard_Francis_Burton&oldid=1977849 »\nKemm diwezhañ d'an 6 Meu 2022 da 11:35


Guirionéeu ag er Religion/Chapistr 15 - Wikimammenn\nGuirionéeu ag er Religion/Chapistr 15\n◄ Ar en anjuli e hra er péhèd de Zoué. Er péhèd e hra anquin ha disinour de Zoué. Er haz en dès Doué doh er péhèd. ►\ner péhèd e hra anquin ha disinour de zoué.\n1° Red-é ma hra er péhèd un offance hag un anjuli bras de Zoué, a pe leinamb ér Scritur santel penaus en Eutru Doué, é huélèt malice en dud, e zas quæ dehou endevout crouéet mab-dén. En dra-zé ne senefi quet neoah penaus en Eutru Doué e santas anquin èl en dud, rac mé ma Doué, ha ne hel quet changein ; mæs er honzeu-cé ag er Scritur e zisq d’emb péh quer contrel-é er péhèd de Zoué, hag e ziscoa penaus, a pe hellehé Doué souffrein un dra-benac én-hou é hunan, er péhèd el laquehé de souffrein hag en distrugehé memb, hag é ra ur péhèd marhuel é hunan mui a anquin dehou, eid ol œvreu mad er ré just ne ra a joé.\nEn tourmanteu eahus en dès er péhèd tennet âr Vab Doué deit de vout dén e zou ur merche splan a guement-cé. Petra zou caus d’hur Salvér, ér jardrin a Olivèd, bout trist bet er marhue, ha huisein er goaid ? Hà n’en dé péhedeu en dud a béré en hum huélé sammet-é ? Ya, e lar un tad santel ag en Ilis, er péhèd en dès groeit mui a boén hag a chagrin de Vab Doué eid er goulieu ag é gorv.\nCalettet-é hou calon, mar câret er péhèd ha mar queméret pligeadur é tourmantein èl-cé hou Toué ! Comprenet ahoel dré er glahar e hra d’hou Salvér, er gontrition e zeliet-hui hou pout a nehou.\n2° Anfin me lar penaus er péhèd e zisinour Doué hag e lam é hloër guet-hou. Er gloër-zé zou deliet de Zoué é hunan, hag ean en dès quement a zroèd ar nehou que ne hel quet en dinah, na lezel mab-dén péhani en dès crouéet de rantein er gloër hag en inour quetan-cé d’un aral. Doué n’en dès chet dobér a vout mêlet dré hanni, ean e gav quement-cé én-hou é hunan ; mæs jaugeabl e oé ma vezé bet mêlet é barfætioneu a zianvès. Eit quement-cé en en dès crouéet er bed, en en dès streàuet én-hou é hloër hag é vajesté, hag en en dès reit-de vab-dén ur spered mad d’en hanàouèt, d’er mêlein ha de chongeal én é barfætioneu hemb fin.\nChetui er péh ne ven quet er péhour hanàouèt na dacor de Zoué ; ean e ancoéha er péh e zeli d’é vajesté ; ean e vihue èl pe ne véritehé quet Doué é adorationeu.\nQuement-cè ne vihanna quet puissance nag eurustæt en Eutru Doué, gùir-é ; mæs inouret-é bihannoh guet é vugalé, ind péré zou crouéet eit rantein inour dehou. Raccé, a p’er refusant, ind e forh en Eutru Doué ag un dra e zou deliet dehou, hag hennéh e zou perpet un droug ; ha sel brassoh m’en dé Doué, sel brassoh-é ehué en droug ; ha sel cablussoh-é mab-dén dré en anjuli e hra dehou.\nUr roué e vérit bout inouret ha respettet guet é bobl. Ha deustou n’en dé quet bihanneit puissance ur roué rac m’en dès ur maleurus sclav manquet dehou, er sclav disprisabl-cé e zou neoah cablus é quevér é brince, ha sel-mui m’en dé disprisabl, sel brassoh ha punissaploh-é é dorfæt a pe vanq d’er péh e zeli d’é væstr.\nDoué e zou infinimant adorabl ; ean-é er Mæstr a guement tra-zou, hag ol en dud ag er bed dastumet ar en dro e zou quer bihan ha quen distér dirac é zeulegad, ma hellant bout sellet èl nitra, emé er Scritur.\nMæs, hàg ean e hel hoah bout torfæt erbet aral goudé en disprisance e hra ur vil sclav a vrastèd hemb fin en Eutru Doué, péhani e zeli bout adoret ha mêlet ag er gùellan calon ? Nonpas, en disprisance-cé e zou quer bras, que ne hellehé ol en dud, nag en hum brovehent é sacrefice, er reparein dré-z-hai ou hunan. Naren, ol er péh en dès groeit caërran er ré just ne rei jamæs quement a hloër de Zoué, èl e gol dré béhèd marhuel un dén hemb quin ; rac en inourieu e rant er ré just de Zoué en dès ur fin hag un achimant, hag en offance e hra er péhèd de Zoué e zou èl infini, dré er ræson ma hum vesul er vrastèd ag er péhèd doh en distérdæt ag en hani e offance ha dré vrastèd en hani e zou offancet. En anjuli e hra er péhèd marhuel de Zoué e zou enta èl infini, a pe offance en hani e zou infini. En anjuli-cé ne hel quet bout enta reparet dré bénigenneu ol en dud.\nÉn intantion-zé, eit reparein gloër é Dad éternel, en en dès Mab Doué hum izelleit beta quemér seblant ur sclav ha merhuel eid hur péhedeu, rac n’en dès nameit un Dén-Doué e hel inourein Doué quement èl ma vérit, ha reparein en outrage groeit d’é vajesté. Sant Augustin en doé enta ræson de larèt é vehé gùel ma vehé distruget en nean hag en doar, hag ol er péh n’en dé quet Doué, eid offancein Doué, memb é tra distér. Er bed distruget ne hrehé droug nameit de vab-dén ; mæs er péhèd e attaq er Hrouéour ; hag en distérran offance groeit d’er Hrouéour, e zou drest en ol drougueu e arrihue ér bed-men. Oh ! péguement é teliamb ni enta dougein er péhèd ! Na maleurusset-é en hani ne gompren quet er huirioné-men !\n1° Red-é d’ein labourat a hinihue eit dihouriennein er péhèd a me halon. 2° Me ol studi e vou enta chongeal ér haz en dès Doué doh er péhèd hag én anjuli e hra d’é vajesté inflni. Ah ! men Doué, hui e hoès me hrouéet eid oh, ha beta bermen me mès casi perpet bihuet énep t’oh ; reit t’ein er græce de hum gonvertisein ha de vout pardonnet.\nAdtapet diwar « https://br.wikisource.org/w/index.php?title=Guirionéeu_ag_er_Religion/Chapistr_15&oldid=90905 »\nKemmoù diwezhañ degaset d'ar bajenn-mañ d'an 28 Eos 2016, da 12:23.


Papers, please | Soubenn ar geek\nUnan eus c’hoarioù iskisañ 2013 eo Papers, please. Kalzik kaoz am eus klevet a-hed 6 miz diwezhañ ar bloaz ha goude un distaol ez on kroget da c’hoari gantañ.\nEn ur vro faltazius doare URSS, Arstotzka, e labouromp da lakaat an dud da dremen pe get an harzoù. Etre miz Du ha Kerzu 1982 e tremen an traoù. Bemdez ez eus reolennoù nevez (paperoù ouzhpenn da c’houlenn gant an dud, tud resis da glask (torfedourien) ha me oar me). An deiz kentañ e vez implijet ar sielloù asant pe nac’h hepken. Da c’houde e vo tu da ziskouez ar pezh na ket gant ar paperoù (niverenn paseporzh disheñvel, ment na glot ket hag all), ober gant un arm evit gwareziñ an harzoù, gervel ar gwarded evit tud a lak reuz (paperoù faos, armoù ganto), lakaat ur siell evit displegañ abeg an nac’hadenn hag all. An degemer hag un doare burev evit merañ ar paperoù hon eus dirazomp hepken. Gwelet e vez ivez ur sell a-bell eus al lostad tud hag an harzoù dre vras. Ret eo merañ mat an nebeut a blas hon eus ha sellet pizh ouzh an traoù ha selaou mat eus pezh a lâr an dud ha tout (n’eus ket tu da nac’h an holl evit gounit amzer!). Hervez an niver a dud bet gwelet e vez kontet hor c’hopr ha bemdez eo ret paeañ al lojeiz. Ar boued hag an tommerez a zo ouzhpenn, hervez hon c’hoant. Devezhioù zo ez eus ivez louzoù pe profoù da brenañ da izili hon familh (ur mab, ur wreg, un eontr, ul lez-vamm, ha marteze un nizez goude ur mare). Ret eo mont buan (evit gounit arc’hant), met hep ober forzh petra kennebeut rak goude daou fazi e vez telioù kastiz bep tro! Posupl e vo ivez gwellaat hon endro labour (gallout implijout berradennoù touchennaoueg evit mont buanoc’h, ar c’hoari a c’haller ober gant al logodenn hepken mod all) pe hor ranndi met uheloc’h e vo al lojeiz. Tud zo o tremen an harzoù a ginnigo emglevioù (kas an dud da vezañ furchet da skouer, peogwir hon eus un emglev gant ar soudard, kemer perzh en un doare emsavadeg en ur laoskel tud resis da dremen) posupl e vo asantiñ evit gounit gwenneien ouzhpenn.\n20 fin a zo d’ar c’hoari met savet eo mat an doare da saveteiñ ha posupl eo adkregiñ adalek ul lec’h resis evit digeriñ un “hent” all. N’eus ket ezhomm da adkregiñ dre ret (nemet evit gwellaat ar stadegoù marteze ha chom hep ober fazi ebet da skouer). Ur peder eurvezh bennak a zo ezhomm evit ober ar mizvezh labour (31 devezh), met diaes ‘vo en ober en un tenn!\nUr wech bet ar fin “20” e c’haller c’hoari e mod “difin”. 3 mod a zo da zibab, ha posupl eo ivez dibab peseurt reolennoù a vo implijet (an niver a baperoù a rank an dud kaout evit tremen hag all). Tu ‘zo da welet ur renkadur eus ar c’hoarien er mod-se (dre steam). Un dibab sonerezh ha neuz “cheap” a zo gant ar c’hoari met klotañ a ra penn-da-benn gant an aergelc’h. Tamm-ha-tamm e vo dibaboù d’ober, sikour den mañ den, laoskel torfedourien da dremen ma roont arc’hant, hag all hag all. Peadra da brederiañ war an divizoù a c’hallfemp ober : reolennoù da vat pe denelezh a-wechoù (na spontus on n’em santet pa ‘z eus bet goulennet sikour diganin gant ur plac’h ha gwelet e oa bet muntret dre ma faot ><)…\nPezh a zo torr-penn eo n’a ket pell a-walc’h a-wechoù : posupl eo laoskel hor familh da vervel hep na vefe grevus, traoù zo n’o deus ket kement a bouez (er c’helaouennoù an deiz war-lerc’h) evit ar pezh a c’hallfemp soñjal da gentañ.\nUn dudenn dispar a zo avat, farsadenn ar c’hoari : Jorji Costava! Ur c’hoari dedennus neuze met a c’hall ivez lakaat da “dreiñ sot” un tamm, gant e c’hoari a c’houlenn kalz aked hag a zo mekanikel da vat (hag a starta kalz ha buan!). Met goude ur mare e vezer efedusoc’h. Deuet on a-benn da gaout an holl trofeoù ouzhpenn (n’eo ket bet anat bepred!) met ket an holl finoù, ur bern anezho a zo “game over” neuze n’eo ket gwall dra! An teir fin wirion on deuet a-benn da dizhout. 🙂\nUr mennozh iskis hag an disoc’h a zo deuet brav evidon-me.\nC’hoari evit 1 c’hoarier, diorroet hag embannet gant Lucas Pope. Da bellgargañ evit PC ha Mac abaoe an 8 a viz Eost 2013.\nThis entry was posted on Genver 19, 2014 at 5:39 g.m. and is filed under C'hoarioù video with tags arc'hant, divroañ, familh, labour, politikerezh.\tYou can follow any responses to this entry through the RSS 2.0 feed. You can leave a response, or trackback from your own site.


(Adkaset eus Ska-punk)\nOperation Ivy e 1988\nAr sonerezh ska punk zo sonerezh punk kejet gant ska\nPeurvuiañ e vez mesket dre seniñ an diskan en doare punk hag ar peurrest en doare ska, pe ar c'hontrol. Strolladoù ska punk a son kanaouennoù a zo penn-da-benn gant al lusk ska, pe c'hoazh penn-da-benn gant al lusk punk.\nMesket e voe evit ar wech kentañ ar ska hag ar punk e-pad al luskad Two-Tone e dibenn ar bloavezhioù 1970 gant strolladoù evel The Specials, The Selecter ha The Beat.\nE penn kentañ ar bloavezhioù 1980 e krogas ar sonerezh-se da vezañ anavezet en Europa, dre ar strollad Madness, met er bloavezhioù 1990 hepken e krogas da vezañ brudet er Stadoù-Unanet dre Fishbone (krouet e 1979) ha, dreist-holl, Operation Ivy (1987).\nAgainst All Authority (Stadoù-Unanet)\nCitizen Fish (Rouantelezh-Unanet)\nCulture Shock (Rouantelezh Unanet)\n8°6 Crew (Bro-C'hall)\nFiskal Bazar (Breizh)\nInner Terrestrials (Rouantelezh-Unanet)\nLeftöver Crack (Stadoù-Unanet)\nLes Betteraves (Bro-C'hall)\nLes Skalopes (Bro-C'hall)\n↑ Punk : ur ger saoznek eo, a dalveze kement ha "gast" eus ar XVIvet betek an XVIIIvet kantved kent treiñ da "lampon", "forbann yaouank".\n↑ Ska : ur ger jamaikan eo, un dambrezenn etre sonerien er bloavezhioù 1960 war a greder.\nAdtapet diwar « https://br.wikipedia.org/w/index.php?title=Ska_punk&oldid=1474003 »


(Adkaset eus Kaozeal:Amzer-dremenet)\nLenn a ran: "Er yezhoniezh e vez implijet an termen amzer-dremenet evit komz eus un amzer...". Implijet e veze an amzer-dremenet a-raok ma vije bet kaoz eus yezhoniezh war an douar evel-just, hag ar gerioù "amzer tremenet" zo e brezhoneg abaoe pell, a-raok kanaouenn Prosper Proux zoken. Evit amzer-dremenet n'eo ket bet ijinet gant yezhoniourien en ur ster strizh, met gant ur geriadurour brezhonek bennak (Frañsez Vallée d'am soñj), hag implijet gant ar yezhadurourien, an nebeudig anezho a ra gant ar brezhoneg (n'int ket gwall niverus diouzh sellout ouzh ul listennad yezhadurioù brezhonek), gant ar gelennerien vrezhonek ha studierien dreist-holl. Evit ar yezhoniezh, deuet war-dro ar brezhoneg pell war-lerc'h, n'anavezan ket yezhoniourien vrezhonek setu ne larin netra en o lec'h. Evel-just e c'hallfen lavarout kemend-all diwar-benn an amzer-vremañ hag un nebeud re all.Bianchi-Bihan 1 Ebr 2009 da 11:39 (UTC)[respont]\nStêrioù re strizh evit gallout mont war vag warne? Ha ti ken kizidike all evit a sell ouzh ar fazioù yezh hag all... Gwir eo a-hendall, ankounac'het em boa lakaet meneg "(yezhoniezh)" en titloù. Renket 'vo. Neal (Kaozeal) 1 Ebr 2009 da 11:46 (UTC)[respont]\nE-lec'h mont da vageal e vije bet tu da venegiñ ez eus estroc'h evit yezhoniourien oc'h implijout an amzer-dremenet. D'am soñj eo ret ober ur pennad ma vo kaoz eus implijoù, heñvel pe disheñvel, n'ouzon ket, an amzer-dremenet er yezhadurioù hag er yezhoniezh. Evit an implij e brezhoneg e c'hallan klask. Bianchi-Bihan 1 Ebr 2009 da 12:16 (UTC)[respont]\nNe gomprenan ket petra a fell dit lâvar gant ar frazenn-mañ: "tu da venegiñ ez eus estroc'h evit yezhoniourien oc'h implijout an amzer-dremenet". Savet e vo ur pennad disheñvel evit pep amzer/arvez resis evit ma vefe un tammig sklaeroc'h an traoù. Adwelet e vo ar pennad-mañ ivez ivez ober penn-da-benn gant ar termenoù implijet gant Kervella ha savet adkasoù diwar stummoù all seul wezh mar bez ezhomm. Degemeret e vo laouen neuze kement danvez a fello dit degas war dachenn yezhadur ar brezhoneg pe n'eus forzh peseurt yezh all, evel-just. Evit a sell ouzh ar stêrioù, marteze e fello dit ivez lakaat an diforc'h etre "ster" ha "stêr" war roll ar fazioù stankañ bet bouetaet ganit... Neal (Kaozeal) 1 Ebr 2009 da 13:06 (UTC)[respont]\nLenn a ran: Er yezhoniezh e vez implijet an termen amzer-dremenet evit komz eus un amzer yezhadurel. N'ouzon ket petra soñjo ar yezhoniourion , me 'gav eveek un tamm. Bianchi-Bihan 1 Ebr 2009 da 12:22 (UTC)[respont]\nRet eo anzav ne gomprenan mann ebet eus ar pezh a zo koaz amañ. Eveek e c'hell bezañ, met mar befe tu dit da sklaeraat penaos ha perak marteze e vefe un tammig aesoc'h klask reizhañ ar sioù mar bez anezhe. Neal (Kaozeal) 1 Ebr 2009 da 13:06 (UTC)[respont]\nSentet em eus: http://br.wikipedia.org/w/index.php?title=Wikipedia%3AFazio%C3%B9_stanka%C3%B1&diff=473377&oldid=459278 Bianchi-Bihan 1 Ebr 2009 da 13:12 (UTC)[respont]\nPiv a deuio a-benn da liammañ ar pennad-mañ ouzh ar pennad passé e galleg? Bianchi-Bihan (kaozeal) 22 C'hwe 2017 da 19:23 (UTC)[respont]\nAr pennad gallek fr:Passé zo diwar-benn an amzer-dremenet dre vras, evel en:Past e saozneg. Ar pennad brezhonek Amzer-dremenet (yezhoniezh) zo diwar-benn ar pezh a anver en:Past tense e saozneg, un amzer-verb eta. Ar pennad brezhonek Amzer-dremenet n'eo nemet ur bajenn disheñvelout. Ha ne gomprenan ket gwall vat perak ez eus daou bennad, an eil anvet Amzer-dremenet (yezhoniezh) hag egile Amzer-dremenet (yezhadur). --Llydawr (kaozeal) 22 C'hwe 2017 da 20:32 (UTC)[respont]\nAbalamour da Neal a felle dezhañ ober pennadoù yezhoniezh ha n'eo ket yezhadur brezhoneg, ha dispartiañ mat an daou. Bianchi-Bihan (kaozeal) 22 C'hwe 2017 da 22:49 (UTC)[respont]


Ahmet Kutsi Tecer - Wikipedia\nAhmet Kutsi Tecer (4 Gwengolo 1901 e Jeruzalem – 23 Gouere 1967 en Istanbul) a oa ur skrivagner hag ur politikour turk.\nStudioù prederouriezh a reas en Istanbul ha stagañ gant ar vicher kelenner prederouriezh. Goude e labouras e Ministrerezh an Deskadurezh hag eus 1942 da 1946 e voe kannad e Parlamant Turkia. E 1950 e teuas da vezañ kuzulier evit an UNESCO, met distreiñ a reas d'e vicher kelenner goude, betek ar mare ma'z eas e retred e 1966.\nKregiñ a reas da skrivañ barzhonegoù er bloavezhioù 1920, hag embann anezho e kelaouennoù a bep seurt ; e 1932 e embannas ur strobad anezho dindan an titl "Şiirler". Gwerzennoù seizhtroadek e oant, en doare hengounel, hag anv a oa enno eus brogarantez, evel en e bezhioù-c'hoari ivez, embannet gantañ adalek ar bloavezhioù 1940 hag e-lec'h ma kave abeg er strivoù da lakaat Turkia da gemm e giz broioù ar gornaoueg. Labouret en doa ivez war dachenn al lennegezh pobl hag ar c'hontadennoù.\nAdtapet diwar « https://br.wikipedia.org/w/index.php?title=Ahmet_Kutsi_Tecer&oldid=1767728 »\nKemmoù diwezhañ degaset d'ar bajenn-mañ d'an 3 Gwe 2017, da 16:41.


Da-geñver Breizh COP ez eus bet studiet a-dost, gant Rannvro Breizh, penaos diorren an hidrogen pa’z eo un dra a bouez evit ar c’hemmesk energetek da zont, evit produiñ nebeutoc’h a garbon, dreist-holl war dachenn an treuzdougen. Da-heul disoc’hoù ar studiadenn ez eo ar pal bremañ mont pelloc’h gant an oberoù nevezus ha sikour obererien nevez da-he...\nPiv eo loreidi Trofeoù an diorren padus e 2018 ?\nGwelit peseurt oberoù a zo bet loreet ar bloaz-mañ gant Trofeoù Breizh an diorren padus evit 2018 e pevar rummad ar genstrivadeg – kevredigezhioù, obererien bublik, embregerezhioù, skolioù – ha souezhenn ar juri.\nOuestgo, ar servij nes nevez evit kenweturañ er C’hornôg !\nLañset e oa bet ar savenn genweturañ nevez Ouestgo.fr. ent-ofisiel e Roazhon, d’ar Merc’her 23 a viz Mae. Graet eo ar benveg nevez-se evit un doare kenweturañ ha n’eo ket ken stank-se c’hoazh : kenweturañ bemdez, tost ouzh ar gêr hag en ur mod kengret.\nBreizh Cop : ar Rannnvro a ro lañs d’ur c’hendiviz gant he c’hevelerien\nStaliet e oa bet daou vodad-ren er sizhun dremenet ha roet ez eus lañs d’ur c’hendiviz war an dalc’hoù da zont evit treuzfurmiñ Breizh en un doare padus : ur bazenn nevez war-raok evit Breizh COP. Ar pal : sevel asambles, gant Breizh Cop, ur raktres kemm youlek evit Breizh.


Kêr Karaez - Les actions de la Ville de Carhaix\nOberoù Kêr Garaez\nDiveskañ al lastez\nSPAYD (Servij Publik ar Yac'husaat Distroll)\nDegemer Karaez> Bevañ e Karaez> Endro> Oberoù Kêr Garaez\nKumuniezh kumunioù ar Poc’hêr eo a zo e karg eus an endro e Karaez, met ne vir ket ouzh an ti-kêr d’ober gant an diorren padus en hec’h oberoù aveiñ hag en he mont en-dro pemdez.\nEvit bremañ, e kêr Garaez, e reer war-dro an oberoù-mañ :\na-fet espern an energiezh : staliañ lampoù bevezadur izel e meur a savadur eus ar gumun, lakaat tamm-ha-tamm kaoterioù dre c’haz naturel e plas ar c’haoterioù dre fioul hag an tommerezioù tredan, gwellaat an difuiñ, skoazelloù arc’hant evit staliañ tommerioù-dour heol.\na-fet kempenn ar savadurioù : ober gant produioù ha danvezioù ekologel\na-fet kêraozañ : en em glevet gant ur gevredigezh gwareziñ an endro evit sevel ar steuñv kêraozañ lec’hel\na-fet glasvezegoù : prenañ ur mekanik dilouzaouiñ dre dan hag ur valerez koad : dre adimplijout ar c’hoad bet o tiskoultrañ e c’haller drusaat douar ar bleuñvegoù, espern an dour ha mirout ouzh al louzeier fall da greskiñ re vuan. Gant se hon eus gallet krennañ eus 70% implij an diastuzerioù abaoe 2001.\nLakaat bailhoù evit dastum ar glav e-kerz servijoù teknikel kêr evit gwalc’hiñ kirri an ti-kêr ha dourañ ar glasvezegoù a vez kempennet gant ar gumun\na-fet ar predoù er skolioù hag al labour-douar : nac’h a reomp groñs implijout prenn deuet eus ar c’hoadegoù kentañ. Un diferad eus an ti-kêr en deus berzet gounit produioù OGK war dachenn ar gumun. Aliañ a reer servij ar predoù er skolioù d’ober gant produioù hep OGK\na-fet deskadurezh : kizidikaat an annezidi hag ar skolidi ouzh kudennoù an endro dre aozañ abadennoù a bep seurt (harpañ diskouezadegoù, Tro an energiezh, plantañ gwez a-gevret gant ar skolioù da ouel santez Katell, sizhunvezh an diorren padus, devezh an endro, h.a.)\na-fet kalite uhel a-fet endro : sevel un atalier evit dizourekaat ar fank e purlerc’h Meilh Lann ar C’hezeg (savadur KUE), sevel Ti ar c’hoarioù ampartiz (panelloù-heol)…\na-fet treuzdougen : prenañ kirri-tredan evit servijoù-kêr, krouiñ roudennoù divrodegoù ha straedoù-kerzhet el lodennaouegoù nevez, ober muioc’h a wenodennoù-bale.


Kaozeal:Dramm - Wikipedia\nEzhomm he deus ar bajenn-mañ bezañ frammet gwelloc'h. --Fulup 8 Kzu 2007 da 22:50 (UTC)\nohnergobvropizshioub'rnyhpnhpjd,hp^j^jhpyjpojdt[[Media:--92.129.31.243 5 Mez 2009 da 11:55 (UTC)Skouer.ogg#REDIRECT Insert text]]\nD'am soñj n'eus ket da ziverkañ netra diwar ar pajennoù-mañ. Se zo kaoz em eus adlakaet an danvez tennet. Bianchi-Bihan 5 Mez 2009 da 16:12 (UTC)\nD'am soñj ez eus da ziverkañ pa vez skrivet n'eus forzh petra gant un den () hag en deus eñ diverket ar bajenn a-bez evit lakaat ur skrid digomprenus p'emañ ar wikipedia-mañ e brezhoneg. m'oa ket gwellet n'oa an den-se diverket skridoù un implijer all, adlakaet em bije anezho 'vel-just, dav din bezañ aketusoc'h marteze. Me 'zo evit mirout skridoù Fulup ha skarzhañ reoù an implijer dizanv. Ar bajennoù kaozeal a zo graet evit kaozeal, n'int ket graet evit embann n'eus forzh petra (lec'hiennoù all a-walc'h a zo dija evit ober kement-mañ), pa skriver war bajenn kaozeal ur pennad eo evit komz eus ar pennad-se resis hag ar pezh a vez kavet e-barzh.--Gwendal 5 Mez 2009 da 18:24 (UTC)\nKompren a ran da savboent, marteze eo hini tud all ivez, met n'on ket a-du ganit, hag atav em eus bet difennet kement-mañ:\n1° Graet eo ar pajennoù-mañ evit ma c'hallfe an dud reiñ o ali, ne vern petra e vije;\n2° mat eo diskouez d'an holl petra eo ali tud zo, rak a bep seurt zo: darn a blij dezho teurel kunujennoù, lod all tufañ war ar brezhoneg, ha me oar.\n3°Re a dud a gav dezho n'eus ket a freuzerien nag a enebourien d'ar wikipedia brezhonek. Gwir eo n'eus ket kalz anezho, met dont a reont en-dro bep an amzer. Mat eo d'an holl gwelout anezho.\n4°Ma'z eo ret diverkañ e karfen e vefe diviz meur a zen, ha n'eo ket hini unan hepken. Bremañ, ne savin na biz na dorn enep un diviz graet gant daou zen. Met hini unan hepken a gavan un tamm prim ha skañv. Setu perak. Bianchi-Bihan 5 Mez 2009 da 21:33 (UTC)\nTaolet am eus ur sell war ar bajenn hag a ro hag a tispleg politikerezh wikipedia e-keñver ar bajennoù gaozeal (amañ). Sklaer a-walc'h e seblant bezañ:\nGraet eo ar pajennoù-mañ evit ma c'hallfe an dud reiñ o ali, gwir eo, met dav eo dezho (skrivañ a ran en-dro ar pezh a zo skrivet war Wikipedia:Pajenn gaozeal) derc'hel d'an tem: Ar bajenn gaozeal stag ouzh ur pennad a zo graet evit komz eus ar pennad, ha n'eo ket eus traoù all, re bell diouzh ar gaoz, nag evit flapañ na klakennat. Gwellaat ar pennad eo ar pal da dizhout, netra ken. Ma z'eo ur poent hollek a fell deoc'h sevel, kit d'an davarn. Ur gaozeadenn re hollek pe hep liamm gant ar pennad a c'hell bezañ kaset d'al lec'h dereat gant ur merour gant ma lavaro fraezh petra en deus graet.\nN'eo ket talvoudus d'am soñj gouzout hag embann ez eus freuzerien hag enebourien d'ar wikipedia brezhoneg, evit pep dañvez, aozadur ha me oar ez eus enebourien ha freuzerien.\nAr gaozeadenn-mañ n'eus netra d'ober amañ a-benn ar fin...\nMa'z eo ret leuskel skridoù vandaled e karfen me ivez e vefe diviz meur a zen.--Gwendal 8 Mez 2009 da 19:01 (UTC)\nSevel ar gaoz en davarn. Ne welan nemet se d'ober. Bianchi-Bihan 9 Mez 2009 da 03:33 (UTC)\nPe e pajenn kaozeadenn ar bajenn Wikipedia:Pajenn gaozeal?--Gwendal 9 Mez 2009 da 17:05 (UTC)\nAdtapet diwar « https://br.wikipedia.org/w/index.php?title=Kaozeal:Dramm&oldid=1137555 »


Hexe Lilli - Wikipedia\nHexe Lili (en alamaneg), pe Kika Superbruja e spagnoleg, zo ur rummad levrioù gant ar skrivagner alaman Knister, brudet en Alamagn hag e Spagn dreist-holl. Embannet eo bet an hanter anezho e galleg dindan an anv Magic Lili (un anv saoznek!) gant Hatier jeunesse.\nE 1997 e voe embannet gant Knister e levr kentañ, "Kika Superbruja detective".\nKika zo ur plac'hig a gav ul levr huderezh dindan he gwele. Ennañ ez eus ur breoù a ro tu dezhi da veajiñ en amzer.\nKlask a ra mirout ouzh he zud da gavout he levr, ha n'eo ket aes, ha peoc'h ebet n'he devez gant he breur bihan Dani.\nUr rummad levrioù zo ivez gant troioù Kika hag he breur, Kika Superbruja y Dani. Atav e vez rannet al levrioù etre pevar pe bemp pennad.\nTresadennoù bev a zo bet graet hag ur film gant Walt Disney zo deuet er-maez e 2009. Graet eo ar film gant an Aostrian Stefan Ruzowitzky, ha tammoù a c'haller gwelout amañ: Offizielle Seite zum Film. Deuet e oa er-maez e Spagn e miz Even 2009. Goude eo bet tro ar broioù all en Europa. Skignet eo ar film gant Walt Disney Pictures.\nAr rummad levrioù[kemmañ | kemmañ ar vammenn]\nAnv al levr Patrom:Bandera\nAnv alamanek orin Patrom:Bandera\nBloavezh embann en Alamagn Patrom:Bandera\nBloavezh embann e Spagn Patrom:Bandera\n1 Kika Superbruja detective Hexe Lilli wird Detektivin\n2 Kika Superbruja y los piratas Hexe Lilli bei den Piraten\nGwivan ofisiel ar film: \nAdtapet diwar « https://br.wikipedia.org/w/index.php?title=Hexe_Lilli&oldid=1664754 »\nKemmoù diwezhañ degaset d'ar bajenn-mañ d'an 26 Gwe 2015, da 22:38.


Pajenn:Le Crom - Buhé er Sænt, 1839.djvu/76 - Wikimammenn\nPajenn:Le Crom - Buhé er Sænt, 1839.djvu/76\nf 1« 'I 58\tRüné eh liou matleu, ba lmie falle d’oh on honserveinhag ou hresqaein? reit en alézon guet larganté; nfen dé riuei hou sourci nu hou contradeu e gon-servou hou lanné d*oh na d’hou pugalc : en alézon ha bénédictïon er Jjeurerion en dèi hoah niui a vertu ett f]uemeni-cé. Kr ré e zou hemh truhé doh er beurerion t en tlès abrcd pé dehuéhad en displigeadur de liùélet ou madeu é vonnetar vihannat. Refuse e rant de Zouc en interesse légitime ag er madeu ou dès receuet guet-ou : juste-é ma tei de lemel gucL-hai er principal hag er fond. HOÉUVÈD DÈ AR-B-DÉGOftNO A VIS GÜEHVÉE. SANTÉS PAULÈK, INTANVÉS. Er Santès-mcn, guenédicq ag er guér a Rome, e zisquennè ag ur fa-mille inonrable ha pinhuicq*bras. Diméet e oè bet forh-yonancq, ha Jiihuein e ras ér stad a briedeleah én nr faeijon divlani revé en dud, mses non pas absolumant revè régleu en aviél, Paulèn, c creis en danné hag «n inourieu, e staguas un tamicq rai hé lialon doh er pligeadurleu ag er bed : maes Doué en doé é zetilegad ar é servitourés, hag eït torretn el liaineu pèré liï dalhé staguel doh er bed, ean e lamas guet-hi hé frièd, goudé m’hi doé bet pemb a vugalé. r*aulènt péhanï n'en doé hoalimeitdeu vlai ar-n-uéguènd hag en doé ur galon tinér merbet, nfellc quct lmm gonsolein agerhol liras lic doè groeit, ha hè anquïn e badas bet er momand ma queméras er resolution <]'hmr> gonsacrein aquêrh deZoué. Commance e ras nezé quêrhet ar ba-scu Jésus-Chrouist, ha hé faegon de vihucin c oé ag er ré calcttan. Hé abstinance e oé drès-ordinér: renoncïcc rus dezaibrein quicq, pesqitèd, uieu, mcle, ha d'ivet gitin ; d er gouilicu hemb-quin, hi e saisonné guet ivle er péh e zaibrè. N itum chervigé quet a vatelasse erbet aveithé gnlé, pas memb én hé hlinhuèdeu brassan : mses é punition ag er vuhé douce lté doé gùéharal conduiet, hi e htim gondannas de gousquelor urcilice e lédé ar en doar calet, ha liés membé tremeinè en nozieu abèh èn orae-son, hemb quemér repos erbet. Ilemb cesse é labotu c aveit mortefiem lié horv dré yuneu ruste. En devaerranceu hng er braguerisseu ne oent mui dirac hé deulegad nameit treu forlwlisprisable hag indigne d’oc-cupein un inean creclienès. Impléeine rè d‘hobèr alèzonneti enol dannè a béré e ellé disposein, bag a pe gletié hé hèrent doh Imm glemmc è peurè hé bugalé eit assislein er beurerion, hi e laré dehai : « Er pin-\nhuicquan liéritage eellehcn lausquein guet mern bugnlè, e zou assu-» rein dehai, dre m'aIèzonneu, bénédicttoneu en Nean. »\nDurand en tri-blai e dremcïnns sant Jérôme é Home, Paulèn en doè liet er bonhetir d’en hanahuein, ha de receu gnet-oii aviseu salvus aveit nrance muyoh-mui én devotion. Er gohan a hé methèd. hanhuet Dlesil, e oé chomet ehué intanvès goudè bout bet un herrad diméet, hag en doè intanlion de gùittat er bed; maes merhuel e ras quênt accomplissein lié resolution, Er vam alfliget men nellé qnei arrestein hè dareu. Sant Jérôme, pèliani e oé rciornetdc Velhlèem, e scrilmas dehi aveit liï iion-fiolein : t Marliue-é hou rnerh, emé-ean, èr resolulion hédoè qucméret\ndfhùm gonsacrein de Zoué; opèn puar mis quênt è purifié hé inean > drè erbenigen.Neliuès-huieuneuelareliéenEutru-Douèdoli :Paulè\nAdtapet diwar « https://br.wikisource.org/w/index.php?title=Pajenn:Le_Crom_-_Buhé_er_Sænt,_1839.djvu/76&oldid=152401 »


Emgann Hanoi (1946) - Wikipedia\nEmgann Hanoi (1946)\n(Adkaset eus Emgann Hanoï (1946))\nTamm eus Kentañ brezel Indez-Sina\n19 a viz Kerzu 1946 - 18 a viz C'hwevrer 1947\nHa Noi, Indez-Sina C'hall\nKoll strategiel ha milourel gant ar Viet Minh.\nAn Unvaniezh C'hall:\nBro-C'hall Viet Minh\nPierre-Louis Débes Vương Thừa Vũ\n8000 soudard da c'hortoz\n20 000 milisian\n100 soudard gall\n45 soudard trevadennel\n200 trevour steuziet pe lazhadeget Dianav, kantadoù\nEmgann Hanoï pe Trận Hà Nội a zo bet an emgann kentañ e-pad Kentañ brezel Indez-Sina. Emgann a oa bet etre nerzhioù difenn kêr Hanoi (re an Unvaniezh C'hall) ha re ar Viet Minh. Nerzhioù reveulzier ar Viet Minh a voe trec'het ha rediet da dec'hout diouzh kêr evit mont da repuiñ e menezioù tost 100 kilometr pelloc'h. Adpaket e voe ar gêr goude 60 devezh emgann ha goude un oberiadur enep-guerilla.\nEmgann Hanoi a oa bet un trec'h milourel ha strategiel evit ar C'hallaoued, nerzhioù ar Viet Minh hag ho harperien a voe sabatuet gant ar c'holl. Sklaer e oa deuet da vezañ evit emsaverien Viet Nam ne c'hallent ket trec'hiñ ar C'hallaoued hag ho harperien e-pad emgannoù klasel abalamour d'an diforc'h spontus a armamant a oa etrezo.\nDelwenn e koun emgannerien ar Viet Minh e-pad Emgann Hanoi.\nAdtapet diwar « https://br.wikipedia.org/w/index.php?title=Emgann_Hanoi_(1946)&oldid=1897102 »\nDernière modification le 6 Meu 2021, à 15:28\nKemmoù diwezhañ degaset d'ar bajenn-mañ d'an 6 Meu 2021, da 15:28.


Search for "section:" . (isset($hansardmajors[$1]["title"]) ? $hansardmajors[$z]["title"] : "$z") OR "section:" . (isset($hansardmajors[$1]["title"]) ? $hansardmajors[$z]["title"] : "$z") (speaker:Mick Barry OR speaker:Dara Calleary) (KildareStreet.com)\nResults 1-20 of 834,150 for "section:" . (isset($hansardmajors[$1]["title"]) ? $hansardmajors[$z]["title"] : "$z") OR "section:" . (isset($hansardmajors[$1]["title"]) ? $hansardmajors[$z]["title"] : "$z") (speaker:Mick Barry OR speaker:Dara Calleary)\nSubscribe to an email alert for "section:" . (isset($hansardmajors[$1]["title"]) ? $hansardmajors[$z]["title"] : "$z") OR "section:" . (isset($hansardmajors[$1]["title"]) ? $hansardmajors[$z]["title"] : "$z") (speaker:Mick Barry OR speaker:Dara Calleary)


Dorioù-digor Yezhoù ha Sevenadur – Radio Naoned\nDigwener ha disadorn en doa Radio Kerne staliet e studio e Sant Ervlan da geñver dorioù digor ar greizenn Yezhoù ha Sevenadur. Ur greizenn da zegemer al lodenn vrasañ eus ar c’hevredigezhioù a labour e brezhoneg e meurgêr Naoned, ur greizenn da vodañ ar vrezhonegerien, da laka ‘nezho da zeskiñ e brezhoneg e vagouri, er skol, er skolaj, da zeskiñ ar brezhoneg e Skol an Emsav, e kentelioù an Noz, da lenn e brezhoneg e levraoueg KDSK, ha da eskemm ha da vevañ en hor yezh en ul lec’h boutin.\nVisant Roue deus Ofis publik ar brezhoneg, Lena Louarn, eil brezidantez Rannvro Breizh en karg eus yezhoù Breizh, Pêr-Emmanuel Marais, kuzulier kêr ha meurgêr Naoned ha Tangi Manac’h, prezidant Yezhoù ha Sevenadur a zo bet aterset gant Morgane Bramoullé ha Tunvezh Wloaguen-Grandjean.\nAtersadenn Gilles Servat : Deuet eo ‘maez ur bladenn nevez Daoust d’an 50 vloaz a gan hag a sonerezh n’eo ket chomet Gilles Servat a-sav gant al labour, ar c’hontrol-mik zoken. Goude e bladenn “70...\nAtersadenn Emmanuelle Herbet : Raktres savadurioù Amazon e Montreverzh Emañ Amazon o tiorren e labour un tamm pep lec’h e Bro-Frañs. E kreisteiz Liger-Atlantel ez eus ur raktres sevel ur savadur 185 000 m²...


Aubrey Beardsley - Wikipedia\nAubrey Beardsley e 1896\n21 a viz Eost 1872\n16 a viz Meurzh 1898\nAubrey Vincent Beardsley (Brighton, 21 a viz Eost 1872 - Menton, 16 a viz Meurzh 1898) a oa ur skrivagner hag ur skeudennaouer breizhveuriat.\nE Brighton e voe ganet e 1872, hag e 1883 en em stalias e familh en em stalias e Londrez. Er bloavezhioù da heul e voe diskouezet Beardsley asambles gant e c'hoar e-pad sonadegoù, rak barrek-tre e oa war ar seniñ.\nE 1884 e voe kaset d'an Hove and Sussex Grammar School e Brighton, hag e 1888 e voe degemeret evel skoazeller gant ur savour. E 1891, diwar ali al livour gall Pierre Puvis de Chavannes (1824-1898) ha hini al livour breizhveuriat Edward Burne-Jones, e stagas gant an arzoù-kaer da vat.\nE 1892 e heulias kentelioù er Westminster School of Art e Londrez. Brud a zeuas dezhañ a-drugarez d'an tresadennoù a reas evit ar gelaouenn The Yellow Book. Evit div gelaouenn all e labouras ivez : The Savoy ha The Studio. Skeudenniñ a reas testennoù liesseurt evel Le Morte d'Arthur Thomas Malory, istorioù Edgar Allan Poe, Lysistrata Aristofanes ha Salomé Oscar Wilde. Flemmskeudennoù a dresas ivez.\nSkrivañ a reas ivez un un istor erotek chomet diechu diwar-benn mojenn Tannhäuser.\nE miz Meurzh 1897 e kemmas e gredenn hag e troas da gatolik. Neuze e c'houlennas digant e embanner [[Leonard Smithers|| (1861-1907) distruj an holl dresadennoù en doa savet evit Lysistrata ; Smithers ne reas ket, er c'hontrol e kendalc'has da werzhañ tresadennoù Beardsley ha tresadennoù faos.\nNebeut a-raok e 26vet gouel-bloaz e varvas A. Beardsley e Menton abalamour d'an droug-skevent.\nThe Peacock Skirt e Salomé\nAdtapet diwar « https://br.wikipedia.org/w/index.php?title=Aubrey_Beardsley&oldid=1949764 »\nKemm diwezhañ d'an 15 C'hwe 2022 da 07:12\nKemmoù diwezhañ degaset d'ar bajenn-mañ d'an 15 C'hwe 2022, da 07:12.


diganin - Wikeriadur\nDiwar ar rakger di- ha ganin (furm displeget an araogenn gant).\nFurm an araogenn digant, displeget er c'hentañ gour unan\n— Goulennet diganin, eme an impalaer, ar pez a gerfet, hag e vezin laouen ouz hen rei d'ec'h, rak ho kemer a ran evit va mab. — (Yann-Vari Perrot, Erwan ar Moal, Bue ar Zent, Montroulez, 1912, p. 665.)\n— Piou out-te, emean, da lemel diganin an den-ze ? — (Erwan ar Moal, Pipi Gonto, Kemper, 1925, p. 77.)\n« Lavarit dirak an holl oc'h gaouier, laer ha muntrer, » eme Job, « pe lazet e viot bremaik. Hag ouspenn, goulennit pardon diganin ». — (Jakez Riou, Troiou-Kamm Alanig al Louarn II, Gwalarn niv. 97, Kerzu 1936, p. 51.)\n— « [...] ! Mes arabat eo seniñ ar c'hañv re abred, rak marteze hoc'h eontr a zo yac'h-pesk, ha ker buan e vefe gwelet o tont amañ da c'houlenn diganin ur chopinad sistr. » — (Jakez Riou, An Ti Satanazet, Skridoù Breizh, 1944, p. 15.)\nHa pa glevent diganin ne oan bet na korporal na serjant e stagent da huanadiñ : « Lammet hoc'h eus 'ta dreist ar roudenn ; ne vez ket graet evelse ! » — (Jarl Priel, Amañ hag Ahont, Al Liamm, 1957, p. 20.)\nNe zebr ket a voued diganin. — (Jules Gros, Le trésor du breton parlé Première Partie, 1966, p. 131.)\nZe n'aio ket diganin keit ha ma vin kap da vale. — (Jules Gros, Le trésor du breton parlé Première Partie, 1966, p. 131.)\nEet e oa diganin e-barz ar plad aze. — (Jules Gros, Le trésor du breton parlé Première Partie, 1966, p. 131.)\n« Breur Celestino, ur skouarnad ho po diganin, kentañ tro e touchot adarre ouzh va c'hostezoù ! » — (Youenn Drezen, Sizhun ar Breur Arturo, Al Liamm, 1971, p. 35.)\nAdtapet diwar « https://br.wiktionary.org/w/index.php?title=diganin&oldid=314039 »\nKemmoù diwezhañ degaset d'ar bajenn-mañ d'an 6 Ebr 2021, da 14:20.


Buhez ar Sent/1912/Selestin - Wikimammenn\nBuhez ar Sent/1912/Selestin\n◄ Visant Ferrier Selestin Juliana ►\nC’houec’hvet devez a viz Ebrel\nSelestin a oe hanvet da bignal war Gador sant Per, war-lerc’h sant Bonifas.\nAr manac’h breizad Morvan a lavare e oa barrek awalc’h an den, drezan e-unan, d’ober e zilvidigez. « Nan, a respontas d’ezan sant Augustin ; ezom en deus eus gras an Otrou Doue. » — « Gwir awalc’h eo, a lavare beleien kreiste Bro-C’hall, an den en deus ezom eus gras an Otrou Doue, mes he gonid a c’hell dre e oberou e-unan. » Selestin a welas raktal fazi ar veleien-ze, hag a gasas d’o eskibien eul lizer da c’hourc’hemen d’eze studian gwelloc’h skridou sant Augustin, gant aon da gomz treuz diwar-benn ar c’hras.\nKas a reas ive sant Jermen, eskob Auxer, ha sant Loup, eskob Troyes, daved Bretoned Breiz-Veur, evit dispenn ar c’henteliou gaouiad savet gant Morvan.\nGoude bezan skoët war heretiked ar c’huz-heol, Selestin a oa mall gantan trei warzu re ar sav-heol. En Konstantinopl, Nestorius, eus ar gador-brezeg, en devoa stlapet e valloz war gement hini a lavarfe e oa Mari Mamm da Zoue. Ar bobl a estlamme. A drugare Doue, sant Siril Alexandri, dal ma klevas an neventi, a zavas uhel e vouez, hag ar pab Selestin a reas d’an holl eskibien en em vodan en Ephes (431), hag eno, dirak ar bed holl, e oe embannet ar pez a greded betek neuze, da lavaret eo, ne oa en Jezuz-Krist nemet eur personach, personach Mab Doue, ha diou natur : natur Doue ha natur an den. Evelse ’ta, an Itron-Varia, Mamm da Jezuz-Krist, a oa en gwirione Mamm da Zoue, en eun hevelep doare gant an holl nammou. Hon mammou, daoust ma n’o deus ket krouet ennomp hon ene, mes hon c’horf hepken, a zo galvet konlskoude mamm an den pen-da-ben, korf hag ene ; rak ma n’eo an den den, nemet pa ve e gorf unanet gant e ene, Jezuz-Krist n’eo, en gwirione, Jezuz-Krist kennebeut, nemet pa ve unanet ennan Doue hag an den.\nAn embann-ze a lakas eul levenez dispar dre ar bed kristen ; neuze eo e oe staget, ouz komzou an êl Gabriel ha re santez Elisabeth, ar geriou-man : « Santez Mari, Mamm da Zoue, pedet evidomp-ni, pec’herien, breman hag en heur eus ar maro ! »\nSebeliet e oe Selestin en bered Priskilla, d’ar 6 a viz ebrel 432.\nAn Iliz he deus bet da stourm a holl viskoaz : ouz ar Judevien hag ouz ar baganed, da gentan, enebourien an diavêz ; ouz an heretiked hag ouz ar schismatiked goude-ze, enebourien an diabarz.\nAr rumm kentan a glaske lazan he c’horf ; an eil a glaske lazan hec’h ene. An Iliz he deus trec’het ane holl, darn dre ar verzerenti, darn-all dre ar c’honsilou.\nEur c’honsil a zo eur bodad eskibien galvet, en doare merket gant an Iliz, d’en em gaout el lec’h-ma-lec’h, evit en em glevet war dreo ar relijion.\nAr c’honsil a zo meur pe bihan, herve ma c’halver ennan eskibien ar bed holl, pe re eur vro hepken.\nEur c’honsil, evit bezan meur, a dle, da gentan, bezan digoret gant ar pab, pe dre e urz, pe da vihanan, gant e ôtre.\nPa ve an tri dra-ze, ar c’honsil a zo meur ha n’hell ket fazian ; ahend-all e c’hellfe, rak an Iliz n’eman nemet elec’h m’eman Per.\nAr Ia Konsil en Nise (325), a gondaonas Arius, ne anaveze ket Jezuz-Krist evit bezan Doue.\n318 eskob a oa er c’honsil-ze.\nAn IIt en Konstantinopl (381), a gondaonas Masedonius, ne anaveze ket ar Spered-Santel evit bezan Doue.\n186 eskob a oa er c’honsil-ze.\nAn IIIt en Ephes (431), a gondaonas Nestorius, a lavare e oa daou bersonach en Jezuz-Krist, ha ne anaveze ket Mari evit bezan Mamm da Zoue.\n198 eskob a oa er c’honsil-ze.\nAr IVe en Kalsedoan (451), a gondaonas Eutyches, a lavare ne oa nemet eun natur en Jezuz-Krist.\n600 eskob a oa er c’honsil-ze.\nAr Vet en Konstantinopl (553), a gondaonas Theodor a Vopsuest, Theodoret hag Ibas, diskibien Nestorius.\n164 eskob a oa er c’honsil-ze.\nAr VIet en Konstantinopl (680-681), a gondaonas Theodor, eskob Pharan, hag ar re a lavare gantan ne oa nemet eur volonte en Jezuz-Krist.\n170 eskob a oa er c’honsil-ze.\nAr VIIet en Nise (787), a gondaonas an impalaer Leon an Isaurian hag ar re a lavare gantan terri skeudennou ar zent.\n350 eskob a oa er c’honsil-ze.\nAn VIIIet en Konstantinopl (869-870), a gondaonas Photius, an hini a bignias, dre laer, war gador eskob Konstantinopl hag a zispartias Iliz ar zav-heol diouz Iliz ar c’huz-heol.\n108 eskob a oa er c’honsil-ze.\nAn IXet en Latran, en Rom (1123), a reas an emgleo etre an Iliz hag ar Gouarnamant ; a embannas gwiriou pep-hini ; a gondaonas gwerzidigez ar c’hargou-Iliz ha dimezi ar veleien.\n300 eskob a oa er c’honsil-ze.\nAn Xet en Latran, en Rom (1139), a gondaonas Per a Vruys, a lavare diskar an ilizou ; chom hep badezi ar vugale arôk o seiz vla ; chom hep adori ar groaz ; n’eman en sakramant an Oter na korf na gwad Jezuz-Krist ; eo didalvoud pedi evit ar re varo.\n1000 eskob, pe dost, a oa er c’honsil-ze.\nAn XIet en Latran, en Rom (1179), a startaas an emgleo etre an Iliz hag ar Gouarnamant.\n500 eskob a oa er c’honsil-ze.\nAn XIIet en Latran, en Rom (1215), a oe kôzeet ennan eus brezeliou ar Groaz hag a embannas an daou c’hourc’hemenn-man :\nE kovesaï hep nac’h netra ;\nDa Bask, devotan ma c’helli.\n412 eskob a oa er c’honsil-ze.\nAn XIIIet en Lyon (1245), a ziskaras diwar e drôn Frederik, impalaer an Alamagn, eur prins fallakr ha kasaet gant an holl.\n250 eskob a oa er c’honsil-ze.\nAr XIVet en Lyon (1274), a unanas Iliz ar zav-heol ha hini ar c’huz-heol : an unvaniez-ze ne badas nemet eiz vla.\nAr XVet en Vienn (1311-1812), a dorras Urz ar Venec’h ru.\nAr XVIet en Konstans (1414-1418), a lakas fin d’an dizunvaniez a oa en Iliz Rom, nao bla ha tregont a oa.\n211 eskob a oa er c’honsil-ze.\nAr XVIIet en Florans (1438-1443), a unanas, evit an eil gwech, Iliz ar zav-heol ha hini ar c’huz-heol : an unvaniez-ze ne badas tamm.\n200 eskob a oa er c’honsil-ze.\nAn XVIIIet en Latran, en Rom (1512-1517), a oe grêt eneb eskibien Frans, dreist-oll, a lavare e oa trec’h galloud ar c’honsilou da c’halloud ar pab.\n116 eskob a oa er c’honsil-ze.\nAn XIXet en Trant (1545-1563), a oe grêt eneb ar brotestanted, a zo en o zouez ken alïes a greden dishenvel hag a benn den.\n200 eskob hag ouspen a oa er c’honsil-ze.\nAn XXet er Vatikan, en Rom (1809-1870), a oe grêt eneb ar rasionalisted nac’h ar fe ha ne c’houlennont, evit henchan an den, nemet sklerijen ar rezon hepken. Er Vatikan eo e oe embannet neuze n’hell ket ar pab fazian pa lavar d’an dud, evel Doktor an holl gristenien, ar pez o deus da gredi ha da ober evit bezan salvet.\n700 eskob hag ouspen a oa er c’honsil-ze.\nAdtapet diwar « https://br.wikisource.org/w/index.php?title=Buhez_ar_Sent/1912/Selestin&oldid=36518 »\nKemmoù diwezhañ degaset d'ar bajenn-mañ d'an 19 Mez 2012, da 05:30.


Mossad (anv klok : המוסד למודיעין ולתפקידים מיוחדים hag a dalvez « Ensavadur evit an titouroù hag an aferioù ispisial », Mossad a dalvez « ensavadur ») a zo unan eus teir ajañs titouriñ Israel.\nSiell ofisiel Mossad\n4 Kevrennoù Mossad\n5 Taolioù brudet\n6 Izili vrudet Mossad\n8 Renerien Mossad\n9 Ad-renerien Mossad\nDeiziad krouidigezh : 13 a viz Kerzu 1949\nRener a vremañ : Meir Dagan\nNiver a implijidi : kuzh (istimadur : 1500 implijiad)\nBurev kreiz : Nes Ziyona, Israel \nBudget : kuzh\nMossad a zo unan eus ajañsoù titouriñ Israel, evel Aman (titouroù arme) ha Shabak (surentez diabarzh). Rentañ a ra kont d'ar chentañ ministr nemetken. War dachenn Mossad emañ an titouriñ, an ene-sponterezh, an oberiadennoù ispisial e diavaez Israel hag an tiriadoù palestinian aloubet (hag a vez evezhiet gant Shabak, bet anvet Shin Beth, servij diabarzh an enep-spiañ hag an enep-sponterezh). Staliet eo ar pennoù-bras e Tel Aviv, ha soñjal a reer ez eus war-dro 1500 implijiad. Perzh Mossad a c'haller keñveriañ gant hini Secret Intelligence Service ha hini CIA. Perzhioù dibar a zo ivez, hag a zo stag ouzh istor Israel : sikour a ra ivez ar re a fell dezho kas o aliyah (distro da Israel) da benn, pa vez difennet outo en ober.\nDiwanet eo bet Mossad diwar ar pezh a chome eus SHAY, hag a oa servij titouroù Haganah, ur milis kuzh a oa e garg diwall diouzh surentez ar Yuzevien e Palestina abaoe deroù an XXvet kantved. Diwar Haganah (« difenn » e hebraeg) e voe krouet Tsahal, goude krouidigezh Israel e miz Mae 1948. E miz Gouere 1949 e kinnigas Reuven Shiloah, (hag a genlaboure gant David Ben Gurion) sevel un ensavadur kreiz a-benn aozañ ha kenurzhiañ ar servijoù surentez ha titouriñ. D'an 13 a viz Kerzu 1949 ec'h asantas Ben Gurion e vefe e vefe savet an ensavadur kenurzhiañ-se (politikerezh, kenurzhiañ servikoù ar surentez diabarzh hg an titouriñ arme) : evel-se e voe krouet Mossad. Dindan galloud kentañ ministr Israel emañ.\nEizh rann a gaver e Mossad, met ne c'haller ket gouzout ez-resis penaos eo o aozadur diabarzh.\nKelaouiñ : ar rann bouezusañ eo. E karg eus ar spiañ er broioù diavaez emañ. Kuzh pe get e c'hall ar skourroù bezañ. Ar rann-se a zo rannet e meur a vurev, pep hini anezho e karg eus un tiriad, eus ar skourr hag eus an implijidi a labour di.\nEnklask ha studi : ar rann-se a ra war-dro displegañ an titouroù. Un danevell bemdeziek, ur c'hannadig sizhuniek hag ur c'harned miziek klok a vez embannet ganti. Rannet eo e 15 tiriad : Stadoù-Unanet, Kanada, Europa ar C'hornôg, Kevread Rusia, Republik poblek Sina, Afrika, Maghreb (Maroko, Aljeria, Tunizia), Libia, Egipt, Irak, Jordania, Siria, Arabia saoudat, Emirelezhioù Arab Unanet hag Iran. Ur burev stag a heul emdroadur armerezh ar broioù tro-war-dro.\nBrezel psikologel : ar rann-se, anvet Loh’ama Psichologit, a ra war-dro ar brezel psikologel, ar propaganda hag an oberiadennoù touellañ.\nTeknologiezh & teknikoù.\nSteuñviñ, kenurzhiañ ha darempredoù etrebroadel : darempredoù gant ajañsoù ar broioù-mignon hag ivez gant ar re n'o deus ket darempredoù reizh gant Israel. Er skourroù a-bouez, evel e Pariz (er c'hannati), e c'hall Mossad kaout meur a oberer : an eil e karg eus ar c'helaouiñ, hag egile e karg eus an darempredoù etrebroadel.\nRann an oberiadennoù ispisial : ar rann-se (METSADA e hebraeg) a gas an oberiadennoù armeheñvel, ar brezel psikologel, an oberiadennoù morc'herezh hag ar muntroù\nEli Cohen a oa ur spier israelat brudet. Degemeret e voe e Mossad er bloavezhioù 1960. En em silañ a reas e renkoù uhel gouarnamant Siria, hag e-pad daou vloaz e kasas titouroù strategiezh da Israel a-raok bezañ dizoloet. Daoust d'ar c'hlemmoù o tont eus ar bed a-bezh e vo krouget war wel an holl.\nWolfgang Lotz, ur spier all, a zeuas a-benn da skoulmañ darempredoù mat gant pennoù-bras arme ha polis Egipt, hag evel-se e teuas a-benn da zastum titouroù prizius war un diazlec'h fuc'helloù hag ivez diwar-benn ur raktres fuc'helloù diorrenet gant skiantourien alaman. Etre 1962 ha 1963 e voe kaset un oberiadenn da benn, ha meur a zen e karg eus ar raktres a voe lazhet.\nE miz Kerzu 1969 e laeras obererien Mossad eizh lestr-ged bet urzhiet digant Bro-C'hall ha lakaet dindan embargo gant [[Charles de Gaulle]. Brudet e voe an taol dindan an anv taol listri-ged Cherbourg.\nE 1960e skrapas Mossad an torfedour brezel nazi Adolf Eichmann e Buenos Aires (Arc'hantina). Kaset e voe an taol da benn gant Rafi Eitan, ha meur a vloaz e padas an enklask. Eichmann a voe kaset da Israel a-benn bezañ barnet ha kondaonet d'ar marv. Un taol heñvel a voe aozet a-benn tapout Joseph Mengele, met c'hwitañ a reas.\nEr bloavezhioù 1970 e voe lazhet meur a ezel eus ar strollad sponterien anvet Gwengolo du, hag en doa graet war-dro skrapañ ha lazhañ 11 atlet israelat e-pad c'hoarioù olimpek München e 1972.\nE miz Ebrel 1988 e voe kaset un unvez ispisial a-benn aloubiñ un ti didan evezh e Tunis, ha lazhet e voe Abou Jihad, un den tost ouzh Yasser Arafat, hag e karg eus raktresañ gwalldaolioù a-enep da Israel.\nGerald Bull, ur skiantour kanadian hag ijiner ar raktres anvet « Super Gun » evit Irak, a voe muntret en e ranndi e Brussel e miz Meurzh 1990. Dilezet e voe ar raktres.\nC'hwitadennoù a zo bet ivez, evel ma c'hoarvez gant forzh peseurt ajañs titouriñ.\nD'ar 7 a viz Genver 1974 e voe lazhet dre fazi Ahmed Bouchiki, ur mevel marokan, rak tennañ a rae da Ali Hassan Salameh, an den a oa bet e penn taol München e 1972. An darvoud-se a c'hoarvezas e Lillehammer (Norvegia). An obererien a gase an taol da benn a voe paket gant ar polis, ha c'hwec'h anezho a voe kondaonet d'an toull-bac'h. Israel a nac'has anzav he doa ul liamm bennak gant an afer. Koulskoude e voe kaset dic'haouioù d'ar familh gant Israel e 1996. Pa voe lazhet Yitzhak Rabin e miz Du 1995 e voe rediet rener Mossad, Shabtaï Shavit e anv, da reiñ e zilez. Ar jeneral Danny Yatom a gemeras e blas.\nD'ar 24 a viz Gwengolo 1997 e voe kaset daou oberer da Jordania, bep a baseporzh kanadian ganto. Pal o c'hefridi a oa kontammiñ Khaled Mechaal, unan eus pennoù-bras Hamas. Dizoloet e voent ur wech graet an taol ganto. Un eskemm a voe, ha laosket e voent da vont en eskemm d'an enep-ampoezon, neuze e treuzvevas Mechaal, ha dieubet e voe ivez krouer Hamas, cheikh Ahmed Yassine e anv.\nIzili vrudet MossadAozañ\nMichael Ross, bet er skourr kuzh, 1988-2001\nTzipi Livni, ministrez aferioù diavaez Israel – bet ezel eus Kidon\nEli Cohen, oberer a orin egiptian, silet e Siria e-pad 3 bloaz\nZvi Henkine, oberer a orin gall, bet ad-rener Mossad. Ur perzh bras en deus bet e afer ar fourgadennoù\nCheryl Ben Tov, obererez hag a dapas Mordechai Vanunu en un trap e Roma\nWolfgang Lotz, oberer alaman bet silet en Egipt\nRafael Eitan, bet e penn an oberiadennoù, bet endalc'het e-barzh skrapadenn Eichmann, marv Ali Hassan Salameh, hag afer Pollard, e-touez re all\nSayan : oberer anvet « oberer kousket », diazezet e diavaez Israel, hag a c'hall sikour obererien Mossad dre reiñ skoazell aveel dezho\nKidon ( baionnetezenn e hebraeg) : servij ispisial Mossad, unvez vihan e karg eus ar muntroù\nKatsa : ofiser titouriñ\nBodel : lizher\nyahalomin : arbennigour war ar c'hehentiñ\nmabuah : titourer nann-yuzev\npakam : urzh kefridi\nHamisrad : ar burev : anv implijet gant an implijidi, n'implijont ket ar ger Mossad tamm ebet\nMeir Dagan, 2002 -bremañ\nFrédéric Encel, Géopolitique d’Israël : dictionnaire pour sortir des fantasmes, Seuil, 2004\nEphraïm Halévy, Mémoires d’un homme de l’ombre, les coulisses de la politique internationale au Moyen-Orient par l’ex-directeur du Mossad, Albin Michel, 2006\nClaire Hoy - Victor Ostrovsky, Mossad, un agent des services secrets israéliens parle, Presses de la Cité, 1990\nPeter Man - Uri Dan, Capturer Eichmann, témoignage d'un agent du Mossad, Édition N̊1, 1987\nGordon Thomas, Histoire secrète du Mossad, de 1951 à nos jours, Nouveau Monde, 2006\nGordon Thomas, Mossad : les nouveaux défis, Nouveau Monde, 2006\nMichael Ross, The Volunteer, the incredible true story of an Israeli spy, Skyhorse Publishings, 2007\nMunich : film gant Steven Spielberg, diwar-benn Taol Kounnar Doue, aozet goude ma vege bet tapet gouestlidi e-pad c'hoarioù olimpek München (1972).\nLes Patriotes : film gant Éric Rochant, ennañ deskoni ur yuzev gall yaouank a zeu da vezañ ofiser war an titouriñ.\nWalk on Water : film gant Eytan Fox. Un oberer eus Mossad, kollet goude emlazh e wreg, a reseve ur c'hefridi dic'hortoz : mont d'en em silañ e familh un nazi kozh.\nNCIS : rummad filmoù skinwel amerikan krouet gant Donald P. Bellisario ha Don McGill ha skignet war CBS M6. Ziva David (Cote De Pablo) a zo un obererez eus Mossad stag ouzh burev NCIS e Washington abaoe ar rann 3x04. Arbennigourez eo war ar goulennata, an implij armoù hag an emgannañ hep arm ebet.\nLec'hienn ofisiel Mossad\nAdtapet diwar « https://br.wikipedia.org/w/index.php?title=Mossad&oldid=1472395 »


Emgann Harpers Ferry - Wikipedia\nEmgann Harpers Ferry\nHarpers Ferry e 1865\nEmgann Harpers Ferry (saozneg:The Battle of Harpers Ferry) a voe stoumet etre an 12 hag ar 15 a viz Gwengolo 1862. Ul lodenn e oa eus Kampagn Maryland e-pad Brezel diabarzh Stadoù-Unanet Amerika. Lu ar jeneral kengevreet Robert E. Lee en doa aloubet Maryland, ul lodenn eus al lu renet gant ar major jenral Thomas J. "Stonewall" Jackson a gelc'hias, a vombezas, hag a brizonias ar gwarnizon eus an Unaniezh en [Harpers Ferry (West Virginia)|Harpers Ferry (Virginia)]] (West Virginia hiziv-an-deiz). Un trec'h bras e oa bet, gant kolloù dister.\nPa oa Lee gant e Army of Northern Virginia o vont etrezek traoñienn ar Shenandoah Valley e Maryland, en devoa graet e soñj da dapout gwarnizon Harpers Ferry evit gwareziñ e linennoù pourveziñ betek Virginia. War e lerc'h e oa ar major jeneral George B. McClellan gant e Army of the Potomac, un hanter greñvoc'h. En desped da-se ha gant riskl bras e voe choazet gant Lee rannañ e nerzhioù e daou. Ul lodenn evit tagañ gwarnizon Harpers Ferry hervez tri hent disheñvel. Ar c'horonal Dixon S. Miles, penn an Union Army en Harpers Ferry, en doa roet urzhioù strizh evit ma chomfe darn eus e nerzhioù nepell diouzh kêr e-serr bezañ staliet war an uhelennoù. An difennoù treut en uhelderioù, al lec'h strategel pouezusañ, Maryland Heights, a oa bet taget gant ar re gengevreet d'an 12 a viz Gwengolo, ne oa bet nemet emgannoù bihan. Tagadennoù gwirion div vrigadenn gengevreet a voe d'an 13 a viz Gwengolo ha bountet e oa bet buan an nerzhioù Unanet eus an uhelderioù.\nA-fed niver a brizonidi stadunanat ez eo an niver uhelañ en un emgann en istor vilourel ar vro goude hini Emgann Bataan e 1942 e-pad an Eil Brezel-bed .\nAdtapet diwar « https://br.wikipedia.org/w/index.php?title=Emgann_Harpers_Ferry&oldid=1835258 »\nKemmoù diwezhañ degaset d'ar bajenn-mañ d'an 2 Mae 2019, da 06:48.


Timbroù Azerbaidjan - Wikipedia\nTimbr Republik Demokratel Azerbaidjan – 1919\nTimbr Republik Azerbaidjan – 1992\nTimbr RSS Azerbaidjan – 1921\nTimbr RSKS Treuzkaokazek – 1923\nAzerbaidjan a zo ur vro enezennet ha menezek lec'hiet e Kaokaz ar Su, etre Europa hag Azia.\nBet eo bro ar C’haokaz dindan beli Tsared Rusia betek ma tarzh an Dispac'h bolchevik e 1917 hag ec’h embann kreisteiz ar vro e frankiz dindan anv “Republik dizalc’h Kaokaz”. Ne bad ket ar Stad yaouank avat, rak e 1918 e tiwan teir Stad emren : Azerbaidjan, Jorjia ha Armenia. Dizemglev a sav etre ar republikoù nevez kement hag ez int aloubet gant an Arme Ruz e 1921. Dre urzh ar gouarnamant bolchevik int bodet en-dro dindan anv “Kevredad Treuzkaokaz” ha degemeret en Unaniezh Soviedel e miz Kerzu 1922.\nPa teu da vezañ ur “Republik Sokialour Kevredek Soviedel”, Azerbaidjan a embann un toullad rummadoù timbroù gant menegoù e yezh ar vro nemetken. Arouezioù ar falz hag ar morzhol, pe hini ar steredenn, zo splann war an holl dimbroù pe dost, ha dre lenn al lizherennoù روبل e kompreno an dud ez eus kaoz eus Azerbaidjan.\nTimbroù an Unaniezh Soviedel a vo implijet adalek 1924 betek ma vo dizalc’h republikoù ar C’haokaz. E 1991 eo dismantret Stad an Unaniezh Soviedel. Melestradurezh Azerbaidjan a embann timbroù evit ar vro diwar-vremañ. Moneiz ar vro zo cheñchet e dibenn 1992 : kepik e lec’h manat. An timbroù kozh, dezho un dalvoudegezh e roubl ha kopek, zo gwerzhet evel ma vefent skrivet er moneiz nevez.\nGant ar kompagnunezh timbroù Azerbaidjan Azərmarka e vez embannet tro 50 timbr bep bloaz, an holl anezho o tennañ da vuhez ha sevenadur ar vro. Tro 563 timbr zo bet lakaet e gwerzh gant Azərmarka etre 1992 ha 2012.\nRepublik Karabakh[kemmañ | kemmañ ar vammenn]\nTimbroù Karabakh – 1998\nE Karabakh-Uhel e tarzh ur brezel e 1988 etre an annezidi, Armenianed anezho, ha Stad Azerbaidjan, aotrouniezh ofisiel ar vro. Pa c’hoarvez un arsav-brezel e 1994 n’eo ket diskoulmet an dizemglev a-zivout e statud. Ur “Republik Nagorno-Karabakh” dizalc’h zo bet embannet met n’eo ket anavezet gant an aozadurioù etrebroadel. Timbroù dindan an anv-se a gaver e gwerzh bep an amzer avat.\nTimbroù RSKS Treuzkaokazek\nKompagnunezh timbroù Azerbaidjan – Azərmarka (en azereg ha saozneg)\nMelestradurezh postoù Azerbaidjan – Azərpoçt (en azereg ha saozneg)\nAdtapet diwar « https://br.wikipedia.org/w/index.php?title=Timbroù_Azerbaidjan&oldid=1504386 »\nKemmoù diwezhañ degaset d'ar bajenn-mañ d'an 28 Ebr 2013, da 20:03.


Buhez ar Zent. pages 864, 865, 866, 867. Encyclopédie Marikavel.\npages 864, 865, 866, 867\nPevarzekvet devez a viz Kerdu\nSant Yan Diarc'hen\nBeleg eus a Urz sant Fransez (1280-1349)\nAr zant-man a zo eus tri eskopti : eus hini Leon, dre-'man ennan parouz e vadeziant; eus hini Roazon, dre 'man eno ar barouz e oe person enni; hag eus hini Kerne, dre ma tremenas ennan e vlaveziou divezan. Genel a reas en Sant-Nouga, en Gorre-Leon, er bla 1280, ha roët oe d'ezan, da ze e vadeziant, hano an ôtrou sant Yan, embanner bras ar binijen.\nBlaveziou laouen e vugaleach a dremenas evel eun hunvre.\nGwelet a vije, dre lanneier ha koajou dôn e vro, o c'hoari, drant ha seder, gant bugaligou-all e oad. N'en devoa nemet sellet ouz ar re a valee en e rôk war hent ar vue, evit gouzout an tu da gerzet eun warzu an nenv.\nDal ma oe krennard, ec'h eas da zeski bezan masoner gant eur c'henderv d'ezan, ha buhan e teuas da c'houzout e vicher. Pa c'halle kaout ponchou d'ober war ar stêriou ha kroaziou da zevel er c'hroaz-hentchou, e vije en e vleud. Gallet en dije en em denn brao 'barz ar bed; mes da ugent vla, e oe galvet gant Doue evit bezan silvidigez eleiz a dud, ha sentus ouz mouez an Otrou, en em lakas raktal en penn an hent da vont da veleg. E genderv a reas kement a oa en e c'halloud evit e ziarbenn. Yan a yeas neuze da Roazon, hag eno, goude bezan grêt e studi, e oe beleget. Striz oa ar vue a rene. Yun a rê ter gwech er zun diwar bara ha dour; e zilhad, hep bezan diskempenn, a veze paour; gwelet a rê ar re glanv, ha skuilh a rê madoberou endro d'ezan. Hanvet a oe da berson en Sant-Gregor, tost da Roazon. Eun tad oa evit e bobl; ober a reas d'ezan eur vad dispar, ken dre e gomzou, ken dre e skoueriou; n'en doa ket eur gwenneg evitan e-unan. Pa veze an ôtrou 'n eskob oc'h ober tro e eskopti, person Sant-Gregor a yee en e rôk, eus an eil parouz d'eben, da lakat ar vugale en stad da reseo sakramant ar Gonfirmasion, ha bepred e rê e hent war droad ha diarc'hen. Ac'hane eo e teuas an dud d'e lezhenvel Yan Diarc'hen.\nGoude bezan renet e barouz epad trizek vla, ec'h eas, gant bennoz e eskob, da wiskan saë sant Fransez, da Gemper. Ma kare ar baourente en keit ma oa person, he c'haras muioc'h c'hoaz adalek an de-ze. Ar fallan dilhad a vije mat evitan, ha pa vije goulennet digantan perak e kare bezan gwisket ken dister, e lavare e oa mat awalc'h ar saëou fallan evit eur manac'h hag a oa ken pell hag hen diouz an Otrou Doue.\nDre n'halle ket e-unan rei kalz a zikour d'an dud ezommek, e troe, gwellan m'halle, ar re binvidik d'hen ober, hag e lavare d'eze :\nAr gwenan ' zastum mel, ar paour aluzennou;\nGrêt aluzen d'ar paour, da gât mel an nenvou.\nNe golle ket eur pennad eus e amzer; pa ne veze ket o labourât, e veze o pedi; dre e bedennou, e roë d'e nesan yec'hed ar c'horf hag an ene. Gant aon n'en em glevje re vat e dechou fall hag an drouk-spered, evit e zougen d'an droug, e kastize e gorf dre binijennou kalet. Chom a reas c'houezek vla heb evan banne gwin, nemet ouz an ôter, ha hep dibri tamm kig, nemet gourc'hemennet a vije d'ezan. Bara hei, pe gerc'h, ha fa oa e vagadurez pemdeziek. Ober a rê eiz koaraïz er bla; dougen a rê rochedou kanab, gwel-loc'h da gignat eun den evit d'e wiskan.\nDoue a roas anaoudegez d'ezan eus an amzer da zont. Gwelet a reas ar penn kentan eus brezel Charlez Bleiz ha Montfort. En Kemper e oa pa oe laket seziz war gê (1345), pa oe skoet gant ar gernez er blavez war-lerc'h, ha pa grogas ar vosen enni, tri bla goude. Epad ar c'hlenved stagus-ze, e oe eun êl evit Kemperiz; noz-de e veze war-dro ar glanvourien, ha mervel a reas en o zouez, goude bezan roët ar pep gwellan eus e vue d'ar beden ha d'ar binijen. Nao bla ha tri-ugent bennak e oa; epad an holl amzer en devoa tremenet en manati Kemper, ne oa ket eur pik en e reolen ha n'en dije ket heuilhet, hag awalc'h eo kement-se evit bugale sant Fransez, eme eur pab bras, evit ma c'hallfed lakat o hanoiou war roll ar zent.\nNoblanz ar vro a c'houlennas dougen war o diouskoa korf sant Yan Diarc'hen d'ar be, hag ar bobl a oe mail gantan kregi war gement tra a oa bet d'ezan. Ar burzudou a reas goude e varo a greskas c'hoaz ar vrud eus e zantelez hag ar fizianz en e c'halloud (1).\nAn ôtrou Dupark, dre eul lizer kaset gantan da holl veleien e eskopti, ar 17 a viz c'houevrer 1910, a ro da anaout eo digor e brosez en Rom; fizianz en deus, emezan, e c'hallfomp lavaret hepdale, en hon ilizou, e ofis hag e oferen. En doare-ze, Sant Yan Diarc'hen a vezo ar zant kentan eus eskopti Kemper ha Leon hag a vezo bet anavezet dre e hano hag e vue, hag embannet e zantelez gant ar pab.\n(1) Er bla 1792, e relegou a oe kaset en koach da Erge-Armel; miret a oent gant doujanz gant an ôtrou Loëdon, mer ar barouz-ze, betek ma teuas ar peuc'h; neuze e roas aneze d'e iliz-parouz. Er bla 1842, an ôtrou 'n eskob Graveran a c'hallas kaout dam eus relegou ar penn evit e iliz-vour. O miret a rêr gant enor a-dre kein an ôter-vras, en kichen skeuden ar zant, hag eleiz a dud a ve eno o 'n em erbedi outan. Pedet a ve, dreist-oll, evit bezan dilivret diimz ar boan-benn hag evit kaout an treo kollet.\nKemperiz o deus e Iezhanvet « ar zantik du ». Al lezhanv-ze a zo bet roët d'ezan abalamour m'eo bet livet en du, eur pennad, ar skeuden goz en dens en iliz-veur Kemper.\nSant Yan Diarc'hen a oa eun den sentus; mab oa da zant Fransez, hag ar zant-se ne c'houlenne netra digant e venec'h, gant kement a aked, evel ar zentidigez.\nAr gwir den sentus, eme sant Fransez Asiz, a zo henvel ouz eur c'horf maro : tanquam cadaver; ne ra van ebet, pe e vezo savet war eun trôn kaer, pe e vezo lôsket war an douar yen.\nO vezan klevet hano eus unan eus e venec'h ne oa ket mat d'ezan senti ouz e superior, e reas toullan eur be ha lakat ar manac'h dizent ebarz, betek e c'houg. Neuze e komzas evellen : « Petra, maro out ? » O vezan ma lavare ya, e reas e dennan er-mêz eus an douar : « Gouzout a rez ervat, emezan, e fell d'in kaout diskibien maro ha nan diskibien beo. »\nFransez oa an hini a ouele pa gleve klemmou eun oan, hag a zastume ar prenv kouezet war an hent, gant aon na vije flastret dindan an treid; ne oa ket teneroc'h den evitan, mes ne oa ket evit gouzanv an dizentidigez, dre ma ouie ervat eo mammen vras an droug war an douar-man.\nEvel sant Fransez hag e vugale, bezomp sentus ouz ar re o' deus galloud warnomp, ha kustumomp ar re a zo dindanomp da zenti ouzimp. Ar zentidigez eo a ra ar zantelez.


Buhez ar Sent/1912/Patrick - Wikimammenn\nBuhez ar Sent/1912/Patrick\n◄ Ar Gwad presius Patrik Gabriel ►\nSeitekvet devez a viz Meurz\nKentan Eskob Armagh (387-465)\nPatrik, lezhanvet abostol an Iverzon, kar, dre e vamm, da zant Martin, eskob Tour, a oe laeret da c’houezek vla, gant tud goue, ha kaset evel sklavour d’an Iverzon. Eno, e oe karget da vesât al loened, ha goude bezan grêt ar vicher-ze epad c’houec’h vla, e c’hellas kaout e frankiz hag e tizroas da Vro-C’hall.\nStudian a reas neuze en skoliou menec’h Marmoutier ha Lerin. Chom a reas, eur pennad, en kichen sant Jermen Auxer, ha mont a reas gantan da Vreiz-Veur, da rei dorn d’ezan da zispenn ar fals-kredennou a gase Morvan etouez kristenien ar vro-ze.\nEur wech dizroet da Vro-C’hall, ne zaleas ket da vont da Rom (432), hag ar pab Selestin a roas d’ezan e vennoz, gant ar gemennadurez da vont d’an Iverzon da brezek ar fe. O tremen dre Auxer, sant Jermen a gonsakras anezan eskob. War e hent, e kavas menec’h a falvezas gante mont d’e heul.\nEpad ar rest eus e vue, e labouras da rei da bobl Iverzon anaoudegez eus Hon Zalver Jezuz-Krist. Klask a reas dont a benn eus e vestr, Milcho. Kas a reas d’ezan aour, mes ar gwall-den-man, êt er-mêz anezan e-unan o welet e sklavour koz, a zastumas endro d’ezan e zanve, a lakas an tan enne hag a chomas da zêvi en o c’hreiz.\nAn drouized, beleien ar baganed, a oa neuze holl-c’halloudek en Iverzon. Patrik an evoe da stourm oute, hag ober a reas kenkoulz, ma oe gallet lezhenvel an Iverzon : « Enezen ar Zent. » Poblou diniver a vadezas ; eskibien ha beleien eleiz a gonsakras ; gwerc’hezed hag intanvezed a lakas da vevan en leanezed. E gador-eskob a ziazezas en Armagh : an iliz-veur a zavas eno, mamm holl ilizou-meur Iverzon, a binvidikaas gant relegou deut d’ezan eus a Rom.\nSkedi a reas kement, dre ar pez a wele eus treo ar bed-all, dre ar pez a anaveze eus an amzer da zont, dre ar burzudou diniver an evoa ar c’halloud d’ober, mac’h eas ar vrud anezan a bep tu, en eun doare souezus.\nDaoust d’ar preder a gemere bemde gant an ilizou an evoa savet a-gle hag a-zeou, ne verrae gwech ebet e bedennou ; alïes alïes e rê sin ar groaz. Gwech ebet n’en em lake en hent d’ar zul, dre zoujanz evit devez an Otrou Doue.\nDen hep lorc’h, mar doa unan, e laboure gant e zaouarn, evel an Abostol bras.\nMervel a reas, oajet bras, ha sebeliet e oe en Dawn, e kerz ar bempvet kantved goude donedigez Jezuz-Krist, war-dro ar bla 465.\nSin ar groaz eo merk ar c’hristen. Eun dra verket a zo eun dra perc’hennet. Pa reomp sin ar groaz, e tiskouezomp eta ec’h omp diskib da Jezuz-Krist.\nPa reomp sin ar groaz, ec’h anavezomp en Doue an unanded hag an dreinded, rak o lavaret en hano, e verkomp n’eus nemet eun Doue, hag o lavaret an Tad, ar Mab hag ar Spered-Santel, e tiskouezomp e zo en Doue tri ferson dishenvël.\nPa reomp sin ar groaz, ec’h anavezomp eo Mab Doue en em c’hrêt den, an eus gouzanvet hag eo maro war ar groaz evit hon dasprenan.\nEun dra vihan da welet, sin ar groaz a zo eta eun dra vras da c’houzout, hag an eus galloud da grenvât ar fe, da bellât an drouk-sperejou ha da dennan bennoz Doue warnomp ha war ar pez a reomp. Mat eo eta ober sin ar groaz, diouz ar mintin, pa zaver, diouz an noz, pac’h er da gousket, arôk ha goude ar prejou, arôk ha goude al labouriou, en eur vont en iliz hag en eur zont er-mêz, pa dremener eur groaz bennak, ha, dreist-oll, arôk ha goude ar pedennou.\nAdtapet diwar « https://br.wikisource.org/w/index.php?title=Buhez_ar_Sent/1912/Patrick&oldid=53256 »


Poste Kargad.ez a ziorren\nPériode Adalek ar 1añ a viz Ebrel 2022\nEmployeur Ofis publik ar brezhoneg\nMission E diabarzh pol Studi ha Diorren an Ofis publik e vo karget ar gwazour pe ar wazourez da ziorren bezañs hag implij ar brezhoneg e Kreiz-Breizh. Bez’ en.he do da gas raktresoù liammet ouzh diorren hentadoù divyezhek er skolioù, kas ar c’houlzad Ya d’ar brezhoneg da benn er bed publik hag er bed prevez ha skoulmañ darempredoù gant dilennidi ar vro evit lakaat implij ar yezh da greskiñ e Kreiz-Breizh\nProfil BAC + 3, live B2 e brezhoneg. Aotre-bleinañ B. Barregezh da urzhiañ e labour. Anaoudegezh eus bed an deskadurezh. C’hoant deskiñ hag ersavusted. Darempredoù aes gant an dud. Barregezh d’en em ober diouzh an degouezhioù ha da gaout intrudu.\nRémunération Implij er rummad B\nContact evit lakaat e.he anv kas ul lizher emginnig hag ur CV en div yezh da : Aotrou Prezidant, Ofis publik ar brezhoneg, Kastell Kerampuilh, 29270 Karaez-Plougêr. Postel : ofis29@opab.bzh Pellgomz : 02 98 99 30 10\nFiche modifiée le 2022-02-04 08:42:46